Mengapa Kita Menghayunkan Tangan Ketika Berjalan?

Bayangkan hari ini adalah hari Isnin. Hari yang semua orang rasa malas, sebab hujung minggu baru saja tamat. Anda berasa agak tidak bersemangat di dalam pejabat, dan anda keluar untuk mengambil angin. Untuk menghilangkan rasa bosan, anda mula memerhati di sekeliling anda.

Selepas beberapa orang berjalan melepasi anda, tiba-tiba anda terfikir, mengapa semua orang menghayunkan tangan mereka ketika mereka berjalan, padahal anda berjalan menggunakan kaki, jadi mengapa ia perlu? Untuk memastikan, anda pun cuba berjalan tanpat menghayunkan tangan anda.

Ternyata, anda sedar anda boleh melakukannya dengan mudah, selagi anda menumpukan perhatian anda untuk menghayunkan tangan anda. Namun, selepas beberapa ketika, anda berjalan dan berfikir tentang hal lain, tanpa sedar, anda mula menghayunkan tangan anda seperti biasa.

Jawapan kepada soalan ini diterangkan dengan satu aspek mudah, iaitu biomekanik.

Saintis sebelum ini mempercayai bahawa perlakuan menghayunkan tangan ini bermula daripada evolusi daripada perubahan manusia yang dahulunya berjalan menggunakan kaki dan tangan. Namun, kajian terbaru telah menyangkal dan menerangkan teori ini dengan lebih baik.

Jurutera biomekanikal dari Universiti of Michigan telah menjumpai bahawa tindakan menghayunkan tangan adalah salah satu proses berjalan menggunakan dua kaki. Mereka menemui teori yang berjalan sambil menghayunkan tangan adalah cara pergerakan yang paling menjimatkan.

Bagaimana dan menjimatkan apa? Apabila anda berjalan sambil menghayunkan tangan, otot anda memerlukan tenaga yang lebih rendah untuk berjalan, dan ianya tidak didorong oleh otot.

Dalam eksperimen mereka, mereka mengkonklusikan bahawa mereka yang berjalan dengan tangan yang kaku memerlukan lebih usaha untuk berjalan. Jadi, orang yang berjalan sambil menggerakkan tangan berjalan 20% lebih laju. Menghayunkan tangan terjadi secara semulajadi sehinggakan membiarkan tangan anda bergerak sebenarnya memerlukan tenaga yang lebih rendah daripada mengekalkan ia kaku.

Graf-graf ini menunjukkan bagaimana pergerakan tangan normal memerlukan masa dan sudut momentum yang lebih rendah berbanding tangan kaku di sisi dan pergerakan tangan melawan arah. Disebabkan jumlah masa yang rendah, tenaga yang digunakan juga adalah rendah.

Cuba fikirkan tentang bandul. Apabila kaki anda bergerak, badan anda juga akan turut bergerak. Pergerakan ini memaksa tangan anda untuk terhayun, sama seperti bandul. Tangan anda bergerak dengan tidak sengaja kesan daripada pergerakan ini. Dengan cara ini, otot-otot anda tidak memerlukan usaha. Tenaga yang sangat rendah digunakan oleh otot-otot anda untuk mengawal pergerakan ini.

Juga, menghayunkan tangan anda ketika berjalan memudahkan kerja kaki anda. Tenaga yang mana kita kenakan pada permukaan tanah bertambah sebanyak 63% jika tangan kita bergerak. Ini mengurangkan tenaga yang penggunaan tenaga untuk berjalan dengan ketara.

Lagipun, menggerakkan tangan anda selari dengan kaki anda, contoh, melangkah kaki kiri dan menggerakkan tangan kiri ke hadapan secara serentak, adalah lebih sukar untuk dilakukan oleh badan anda. Dan ia memerlukan 26% lebih tenaga daripada gaya jalan biasa.

Jadi, jika anda membaca artikel ini dengan memegang telefon pintar anda menggunakan kedua-dua belah tangan anda, sambil berjalan, maka anda telah membuatkan badan anda bekerja dengan lebih kuat daripada biasa.

Lagipun, berjalan sambil menggerakkan tangan telah dilakukan sejak kita mula berjalan sehinggalah kini, jadi ia sudah menjadi sebahagian daripada hidup kita.


Bagaimana Google Maps Boleh Mengetahui Trafik Lalulintas Dengan Tepat?

Biasanya, sebelum anda keluar rumah, atau hendak menghadiri kenduri kenalan anda, anda dengan secara semulajadinya akan mengeluarkan telefon pintar anda, lalu mengaktifkan aplikasi Google Maps anda. Tujuan anda adalah untuk mengelakkan kesesakan lalu lintas, dan jalan mana yang akan membolehkan anda tiba dengan lebih cepat. Lebih-lebih lagi jika ianya ketika musim perayaan atau cuti sekolah.

Google Maps boleh memberitahu anda berapa lama masa anda akan terperangkap di dalam kesesakan lalu lintas dan laluan yang mana satu yang lebih cepat. Bagaimana ia boleh tahu maklumat yang sangat terperinci sebegini mengenai perancangan perjalanan harian anda?

Jawapannya separuh menyeramkan dan separuh menarik : Google memperoleh informasi tersebut daripada anda, menurut Business Insider. Syarikat tersebut menggunakan fungsi "Servis Lokasi" pada telefon pintar Apple dan Android untuk mengesan koordinasi anda. Jika anda mengaktifkan servis lokasi ini pada Google Maps, anda akan senantiasa menghantar data masa-sebenar (real-time) di mana lokasi anda dan masa yang anda perlukan dari satu tempat ke satu tempat.

Google menggabungkan data-data daripada semua pengguna dan menentukan kepadatan kereta di sesuatu laluan dan kelajuan mereka bergerak, atau tidak bergerak, bergantung kepada situasi anda.

Dari masa ke masa, Google telah mengumpulkan kesemua maklumat tersebut untuk mewujudkan "traffic histories". Oleh itu, ia boleh memberitahu anda jika trafik bergerak perlahan atau laju dari biasa. Ia juga menggunakan maklumat yang dikumpulkan dari aplikasi Waze, termasuk maklumat terbaru daripada jabatan pengangkutan seluruh dunia. Itu sebabnya Google Maps boleh menentukan kemalangan-kemalangan tertentu.

Jika maklumat ini kurang menyenangkan bagi anda, anda boleh saja mematikan servis lokasi padan telefon anda. Namun begitu sekiranya semua orang mematikan servis lokasi, sistem pengiraan Google Maps ini  akan menjadi tidak berguna. Sekiranya anda ingin menyumbang kepada komuniti dan Google Maps, aktifkan servis lokasi anda.


Tips dapatkan follower yang banyak di laman sosial

Nak viral di media sosial ini ada pelbagai cara. Apa pun cara yang kau pilih, bersedialah untuk berhadapan dengan apa jua karenah follower yang akan tertarik pada kau. Biasanya kalau apa yang kau buat tu buruk, maka buruklah perangai follower kau. Kalau apa yang kau buat tu baik, maka yang baik jugalah datang kepada kau.

Kau boleh pilih cara kontroversi. Buat perangai mengarut-ngarut, cakap pelat orang putih, buat lawak tak senonoh dan macam-macam lagi yang pelik-pelik atau yang menjengkelkan hati orang ramai.

Nanti ramai yang akan share video kau sebab mereka rasa apa yang kau buat itu kelakar, atau saja jadi bahan mengumpat. Lama-lama kau pun terkenal. Orang akan datang pada kau untuk maki kau, atau untuk hiburan. Sebab sekali sekala ada badut yang menghiburkan pun seronok juga. Maka kau hadaplah follower begini.

Bila dah terkenal, kau bolehlah buat duit dengan cara pengiklanan, atau paid review. Mungkin ada yang akan tawarkan kau tiket penerbangan, atau kau dapat makan percuma di merata tempat.  Kalau kau muka tebal dan berhati waja, kau bolehlah pilih cara ini. Pada awalnya mungkin kau akan selalu kena kecam. Tapi bila kau dah popular, kau ubahlah perwatakan sikit jadi gila-gila yang terhormat. Barulah follower kau tak lari.

Cara yang sopan ialah kau viral melalui penulisan yang ilmiah. Ini lebih aku suka sebab perwatakan aku tak memungkinkan aku buat kerja gila semata-mata untuk terkenal. Banyak jenis penulisan boleh jadikan kau terkenal :

Begitulah sedikit sebanyak yang aku dapat simpulkan. Apa pun yang kau tulis, semuanya akan dipertanggungjawabkan sama ada di dunia maupun di akhirat. Jadi pilihlah betul-betul jalan apa yang kau nak ikut.


Benarkah Pemandu Perodua Myvi Suka Memandu Sambil Cucuk Kereta Depan?

Kenapa pemandu kereta Perodua Myvi dikatakan mempunyai persepsi yang negatif? Adakah itu benar atau hanya sekadar andaian orang ramai? Untuk mendapatkan penjelasan dengan lebih lanjur, pihak Iluminasi telah cuba menemuramah beberapa orang pemilik Myvi untuk mendapatkan jawapan adakah dakwaan masyarakat ada asasnya atau mereka ini selalu disalah ertikan.

Tidak ramai yang mahu ditemubual, tapi pihak kami bernasib baik apabila saudara Dan (bukan nama sebenar) merupakan seorang pemilik kereta berjenama Perodua Myvi dulu mahu memberikan kerjasama. Melalui perbualan dalam talian ini, kami cuba menyingkap masalah sebenar yang dihadapi oleh pemilik Perodua Myvi.

Dan : Aku pun tak tau kenapa. Bila aku bawak kereta aku sekarang (Vios) aku tak ada la rasa nak mencucuk sangat. Mungkin sebab bawak Myvi ni pickup jadi kita nak jalan berdesup aje pergi. Aku tak boleh jawab soalan tu. Mungkin ada sesuatu pada Myvi yang membuatkan kami suka cucuk kereta depan kami.

"Kami ada teori pasal tu. Pemandu Myvi malu dengan kereta dia sendiri. Benar?"

Dan : Malu? Malu macam mana tu? Nak kata malu tu tak ada la rasa malu. Cuma bila dibandingkan dengan kereta lain, memanglah nampak sangat yang Myvi ni 'kereta orang ramai' dan sebab tu tak berapa eksklusif. Bila dah ramai sangat pakai Myvi, mungkin sebab tu lah ada yang rasa malu dia beli Myvi."

"Berkait dengan soalan 2 tadi, ada tak besar kemungkinan sebab Myvi ni sebenarnya kereta feminin yang dibeli oleh lelaki maskulin?"

Dan : Kah kah kah kah kah. Aku rasa itu lah punca sebenarnya. Aku bohong la kalau aku kata rupa Myvi tu sesuai dengan lelaki. Memang feminin sebenarnya rupa Myvi ni. Kalau kau tengok dari sudut mana sekalipun, memang nampak Myvi ni kereta orang perempuan yang cuba disportkan oleh Perodua untuk pasaran Malaysia.

"Jadi, boleh tak kita kata pemandu Myvi cucuk angin kerana dia malu bawak kereta rupa sesuai untuk perempuan?"

Dan : Kah kah kah kah kah. Kelakar bang kau punya teori. Tapi kalau aku fikir balik, ada la jugak benarnya. Siapa yang gerun tengok Myvi atas jalan? Boleh ke aku kata itu punca pemandu Myvi ramai yang cucuk? Boleh lah kot, ikut pemiliknya. Mungkin ada yang rasa insecure dengan maskuliniti sendiri jadi dia terpaksa cucuk kereta lain untuk buktikan kejantanan dia.

"Kenapa ramai pemilik Myvi tukar suspension kereta? Ada perubahan ke?"

Dan: Aku rasa pandangan majoriti pemilik memang setuju yang sistem absorber dengan suspension Myvi keras. Tak sedap dan senang membuang. Lagilah bila bawak lebih 110km/j, memang stereng boleh dirasakan ringan semacam aje. Langgar jalan tak rata, melambung-lambung. Nak kata ada perubahan, pada aku la lepas tukar sistem GAB dulu, sebenarnya tak ada. Tapi dulu aku kata ada la, sebab dah spend seribu lebih, takkanlah aku nak kata tak ada perubahan.

Dan : Soalan kau membuat aku tak selesa, hahahah. Kita tukar topik lain lah.

"Jadi berbalik kepada persoalan penting, kenapa pemilik Myvi suka bikin kereta?"

Dan : Ak eleh. Geng Fast and Furious pun bikin kereta diorang bro.

"Tapi watak perempuan dalam cerita tu mana ada yang bawak Myvi bikin, kan?"

Dan : Kau bukannya nak buat artikel pasal Myvi pun ni. Kau nak kutuk pemilik Myvi aje ni.

"Tak lah. Bukan semua. Hanya pemilik Myvi yang kaki cucuk angin dan mesti suka bikin kereta dia saja Encik Dan. Kena ada dua-dua faktor tu baru kami kutuk. Adakah Encik Dan salah seorang dari mereka?"

Dan : Malu aku nak mengaku. Aku dah admit aku suka cucuk angin kereta depan. Ye, Myvi aku bikin habis siap tukar muffler sebab nak bunyi garang. Aku bikin sebab nak kepuasan hati sendiri. Kalau kau cakap balik yang orang lain nampak kereta aku, bukan aku, aku tak nak jawab dah soalan kau.

"Baiklah, saya tak cakap begitu Encik Dan. Soalan terakhir. Selepas jual Myvi dan angkat kereta lain, macam mana pandangan Encik Dan?"

Dan : Mula-mula tu kekok jugalah, sebab aku tak pernah bawak kereta sedan. Tapi lama-kelamaan ok la. Vios tu pun cantik, tak perlu dah aku nak makeup ke, nak pasang apa-apa. Semua benda aku tak kacau, standard, cuma hobi nak tampal sticker tu mesti ada.

"Boleh tanya satu lagi soalan, jika ada anak muda nak beli Myvi, apakah nasihat Encik Dan kepada mereka?"

Dan : Nak beli Myvi ni boleh. Tapi jangan poyolah. Aku jumpa ramai owner Myvi yang poyo yang gemar bercerita pasal dia punya skill driving yang dia kata hebat. Myvi ni ringan aje dik, kau bawak laju corner tajam sikit boleh melayang kereta kau. Dah banyak kes Myvi terbalik (turtling) sebab laju sangat bawak. Kereta compact car aje dekat Jepun tapi kat Malaysia aje dipanggil Extreme (Encik Dan adalah pemilik Myvi SX lama).

Tah apa yang Extreme nya, semua tu gimik marketing aje. Kereta tu masih lagi kereta kompak yang had dia banyak kena patuhi. Orang lain bawak kereta tu pergi pasar, kau bawak macam kau atas trek tengah berlumba. Perodua ni pun satu, pergi jualkan Myvi dengan imej garang. Pemiliknya pun terpengaruhlah percaya kereta tu garang sedangkan Myvi tu gunanya tak lebih daripada kereta bandar yang mampu bawa kita dari poin A ke B dengan cepat dan senang.

Terima kasih kepada Encik Dan kerana sudi berkongsikan pandangan beliau atas topik mengapa ramai pemandu yang memandu Myvi, memandu laju dan suka cucuk kereta depan.


6 Tabiat Pemandu Malaysia Yang Menyakitkan Hati dan Menggoncang Jiwa

Dulu waktu kecik-kecik, kita punyalah tak sabar nak memandu. Bila dapat lesen, kita punya bersemangat nak memandu tu, hari-hari ada. Nak bawak berapa ratus kilometer pun sanggup, asalkan kita yang memandu. Lama kelamaan, bila dah semakin lama memandu, kena layan kerenah orang, layan jalan yang kondisinya teruk dan rasakan sendiri betapa letih sebenarnya memandu ni, kalau boleh kita dah malas nak memandu.

Apatah lagi kalau atas jalan penuh dengan manusia-manusia seperti berikut;

1. "Aku boleh memandu perlahan di lorong yang aku suka. Kau apa sibuk?"

Oh! Ini adalah satu golongan yang sangat annoying. Kau nak berbulan madu dengan awek kau gi la berbulan madu, tapi janganlah honeymoon dekat lane kanan pada kelajuan 50km/j, sedangkan had laju pada ketika itu 90km/j atau lebih. Yang membuat kita menyirap ni kalau kita dah ikut dia dengan sabar, kemudian kita terpaksa potong guna lorong kiri. Sampai tepi dia, kita buat tanda "tak nampak ke?" pakai tangan, dia buat muka tak puas hati nak ajak bertumbuk pulak dengan kita. Awek ada sebelah berani la. Ajak berhenti betul-betul tau pulak pecut.

2. "Aku suka duduk kat blindspot kau. Kau langgar aku, kau celaka!"

Kepada abang-abang motor, ketahuilah yang memandu dekat titik buta atau blindspot adalah seperti cubaan membunuh diri cara halus. Mungkin juga anda benar nak membunuh diri, tapi tak ada siapa tahulah. Bagaimana pemandu kereta nak tau anda ada di tepi kalau anda memang suka betul maintain dekat titik buta pemandu? Menungganglah di belakang kereta yang membolehkan anda dilihat. Lagi satu golongan ni, kereta yang suka juga duduk dekat blindspot dan kelajuan kita dengan dia konsisten, padahal dia berada di lorong yang lain, yang sepatutnya sama ada dia lagi laju atau perlahan dari kita. Apa yang kau suka sangat duduk dekat blindspot orang ni pemandu Malaysia?

3. "Kau nak potong ye? Kau bagi signal ye? Tengok aku speed sikit."

Entah mengapa pemandu di Malaysia seolah-olah anti benar dengan orang yang bagi signal nak memotong. Kita bagi signal nak memotong, dia yang dari tadi jaraknya jauh tiba-tiba menambahkan kelajuan lalu merapatkan jarak. Apa ke halnya ni? Kalau dah nampak orang tu nak memotong, kau maintain la kelajuan kau tu.Yang kau pergi pijak minyak lagi kenapa? Kenapa? Adakah lampu signal membuatkan pemandu jadi agresif? Kalau ye, baik kita tukar lampu signal kepada warna hijau. Kau bayangkanlah betapa buruknya kereta kalau semua kereta signalnya berwarna hijau.

4. "Aku tak pasti berapa kelajuan yang sesuai, jadi aku ikut kau."

Ini adalah antara pemandu paling menjengkelkan atas jalan raya. Anda dah potong dia. Kemudian tiba-tiba dari jauh anda nampak dia makin laju. Lalu dia memotong anda lalu, kemudian bergerak ke depan terus bagi signal nak masuk ke kiri semula lalu dia kembali berada di depan anda. Oleh kerana dia masuk kembali ke depan anda, anda kena brek. Kemudian anda potong dia semula. Dah memotong anda kekalkan kelajuan lalu kembali ke lorong kiri......dia datang lagi memotong anda."

Golongan ni, golongan yang elok tak diberikan lesen. Anda sedang memandu di belakang sebuah lori. Tak ada tempat untuk potong, laluan kanan pun perlahan jadi anda putuskan untuk ikut sahaja lori itu pada kelajuan yang selamat. Di belakang anda ada sebuah kereta yang memotong anda kerana kelajuan anda perlahan. Dia masuk lorong kanan kemudian seolah-olah baru tersedar lorong kanan pun tak lancar. Jadi dia buat keputusan paling pandai dia boleh buat, dia cepat-cepat menyusup masuk di antara lori itu dan anda. Anda pun terpaksa brek, kerana dia dah kacau ritma pemanduan anda.

Aduhai. Indikator ada. Bunyi signal pun dah ada. Orang belakang berhati-hati dah takut anda tukar lorong tapi anda meneruskan perjalanan macam biasa. Beratur lah orang di belakang anda menantikan anda tukar lorong tapi perkara itu tak berlaku.Tik tik tik tik tik tik tik tik tik tik....macam mana anda boleh memandu dengan bunyi tu sepanjang perjalanan anda?


10 Tabiat Harian Yang Merosakkan Buah Pinggang

Dalam badan kita terdapat satu organ yang berbentuk seperti kacang, iaitu buah pinggang. Setiap orang dikurniakan sepasang buah pinggang. Setiap satu daripadanya bersaiz lebih kurang sebesar penumbuk, dan terletak betul-betul bawah tulang rusuk bersebelahan dengan tulang belakang. Fungsi organ ini adalah mengekstrakkan bahan buangan daripada darah, mengimbangi cecair dalam badan, menghasilkan air kencing dan membantu fungsi badan yang lain.

Setiap hari, badan kita akan menapis 113 hingga 140 liter lebihan cecair, air kencing dan bahan buangan. Tujuannya adalah untuk mengelakkan lambakan bahan buangan di dalam badan. Buah pinggang juga mengekalkan tahap elektrolit dalam badan. Ia juga menghasilkan hormon-hormon yang mengawal tekanan darah, menghasilkan sel darah merah dan mengekalkan kekuatan tulang.

Jadi, amatlah penting untuk kita memastikan buah pinggang kita sentiasa sihat. Kita tidak akan dapat mengetahui sama ada buah pinggang kita sihat ataupun mengalami kerosakan. Oleh itu, kita perlu mengambil langkah-langkah untuk mengelakkan daripada kerosakan buah pinggang.

Kami kongsikan 10 tabiat yang menjadi kelaziman, yang boleh memberikan tekanan kepada buah pinggang kita setiap hari. Tabiat-tabiat ini boleh menyebabkan kerosakan yang serius pada buah pinggang jika dibiarkan berlaku.

Antara tugas penting buah pinggang adalah membuang toksin dan bahan buangan seperti tahi keluar dari badan kita. Jika anda tidak minum air dengan cukup, bahan buangan dan toksin akan mula terkumpul di dalam badan. Akhirnya ia akan menyebabkan kerosakan teruk pada badan.

Untuk berfungsi dengan baik, badan kita memerlukan natrium (garam). Namun, natrium yang terlebih boleh menyebabkan kemudaratan. Mereka yang mengambil jumlah garam yang berlebihan akan menyebabkan tekanan kepada buah pinggang, dan juga akan meningkatkan kadar tekanan darah.

Saintis telah membuktikan bahawa mereka yang mengambil 3 atau lebih minuman bergula sehari lebih terdedah untuk menyebabkan protin keluar melalui air kencing. Jika protin keluar melalui air kencing, ia adalah petanda awal yang buah pinggang anda tidak berfungsi dengan baik.

Mungkin bunyinya pelik, tapi boleh katakan semua orang pernah melakukan ini. Kadang-kadang anda sedang berada di dalam kenderaan awam, atau sedang berada di dalam peperiksaan dan tidak mahu membuang masa, anda terpaksa menahan kencing. Menahan kencing dengan kerap boleh menambahkan tekanan, yang kemudiannya boleh menyebabkan penyakit batu karang atau kegagalan buah pinggang. Apabila berasa hendak kencing, jangan tunggu lagi.

Makan makanan yang sihat amat penting untuk badan kita, bukan saja untuk mendapatkan badan yang sihat dan cantik, malah penting untuk buah pinggang. Terdapat beberapa kekurangan nutrisi yang boleh menyumbang kepada penyakit batu karang dan kegagalan buah pinggang, seperti magnesium dan vitamin B6.

Kafein boleh memberikan tekanan tambahan kepada organ ini dan meningkatkan tekanan darah, sama seperti garam. Jika kita terlalu banyak minum kopi, lama-kelamaan ia boleh menyebabkan kerosakan buah pinggang.

Mengambil terlalu banyak protin dari sumber haiwan seperti daging lembu boleh menambah beban metabolik pada buah pinggang. Semakin banyak protin dari sumber haiwan yang kita makan, semakin kuat buah pinggang kita perlu bekerja. Ia akan menyebabkan tekanan kepada buah pinggang lalu mengakibatkan kerosakan.

Kekurangan tidur yang kronik dikatikan dengan masalah kesihatan, termasuklah penyakit buah pinggang. Semasa kita tidur, badan kita bekerja untuk membaiki tisu buah pinggang, yang kemungkinan rosak. Jadi, kekurangan tidur menyebabkan buah pinggang kita sukar untuk sembuh.

Ubat yang dipreskripsi yang kita selalu ambil untuk menahan sakit sebenarnya sangat tidak baik untuk buah pinggang. Jika anda mengambil ubat tahan sakit tanpa pengawasan, ia boleh mengakibatkan kerosakan serius pada buah pinggang, dan juga kerosakan pada hati.

Sesetengah orang suka mengambil minuman alkohol untuk berseronok. Namun jika anda minum 3 hingga 4 gelas beberapa hari seminggu akan meningkatkan risiko kerosakan pada buah pinggang kerana alkohol memberikan tekanan kepada hati dan buah pinggang.

Jadi, sebelum terlambat, lebih baiklah kita menjaganya dengan baik. Walaupun kita masih boleh bertahan hidup jika satu daripada dua buah pinggang kita terpaksa dibuang, kita tidak boleh seaktif sepertid dahulu. Mencegah itu lebih baik daripda merawat.


Inilah Senarai 10 Puteri, Kerabat Diraja Paling Jelita di Dunia

Sebelum bermula, kami mencadangkan anda pasang lagu 'Bagaikan Puteri' nyanyian Farra sambil membaca artikel ini. Pasti ramai di kalangan para gadis di luar sana yang pernah bermimpi untuk menjadi puteri raja sewaktu kecil dahulu. Hidup serba mewah di istana besar tanpa memikirkan soal kewangan yang kita sering hadapi.

Namun, dilahirkan sebahagian dari keluarga diraja bukanlah tiket untuk mereka mewarisi gelaran tersebut sewenang-wenangnya. Sebaliknya, suatu tanggungjawab terpaksa digalas untuk sentiasa menjada kredibiliti dan keterampilan golongan diraja.

Jom kita semak senarai 10 puteri dan kerabat diraja paling jelita dan mendapat perhatian seluruh dunia.

Merupakan antara puteri diraja muda yang terkenal kerana kecantikannya, Puteri Mathilde merupakan anak kepada mendiang Alessandro Ruspoli, Putera Kesembila Cerveteri. Malah, wajah beliau juga pernah menghiasi muka hadapan majalah terkemuka, Ferragamo sewaktu berusia 19 tahun.

Biarpun dirinya anak kedua kepada Puteri Monaco, Puteri Caroline, Puteri Charlotte selesa menggalas tanggungjawab sebagai seorang editor, wartawan dan pengasas bersama Above Magazine. Jangan terkejut, beliau sebenarnya pernah tersenarai antara salah seorang yang memegang gelaran 'Most Eligible Young Woman' pada seawal usia 16 tahun!

Pemilik nama asal Kendra Spears ini memeluk agama Islam selepas mendirikan rumahtangga bersama Putera Rahim Aga Khan. Beliau merupakan seorang bekas peragawati selain pernah menjayakan pentas label terkemuka seperti Hermes, Gucci, Valentino dan Lanvin.

Meskipun sudah mencecah usia 46 tahun, kejelitaan Permaisuri Rania sememangnya sukar disangkal. Mana tidaknya, beliau juga pernah dinobatkan sebagai 'First Lady Paling Cantik Dunia' pada tahun 2011.

Puteri Charlene yang kini berusia 39 tahun adalah seorang bekas perenang Olimpik Afrika Selatan. Beliau bertemu jodoh dengan Raja Albert II dan dikurniakan dua orang anak.

Berkahwin dengan Putera Arab Saudi, Putera Alwaleed Talal, Puteri Ameera kini berumur 34 tahun. Beliau seringkali melibatkan diri dengan aktiviti kebajikan sehingga menjadi Naib Presiden Yayasan Al-Waleed bin Talal.

Permaisuri Jetsun Pema baru berusia 26 tahun dan merupakan isteri kepada Raja Jigme Khesar Namgyel Wangchuck. Walaupun berwajah ayu, beliau sebenarnya gemar bermain sukan bola keranjang selain mempunyai minat yang mendalam terhadap seni lukis dan muzik. Sewaktu zaman persekolahannya, beliau pernah menjadi kapten pasukan bola keranjang.

Lebih dikenali dengan nama Kate Middleton, wanita berumur 34 tahun ini bukan hanya bersandarkan wajahnya yang cantik tetapi juga bersifat rendah diri dan berhati mulia. Bersuamikan Putera William, popularitinya terus naik mendadak sehingga berjaya tersenarai sebagai '100 Most Influential People in the World' pada tahun 2012 dan 2013.

Menjadi puteri tunggal pasangan Duli Yang Maha Mulia Sultan Ibrahim Ismail Ibni Sultan Mahmud Iskandar dan Yang Maha Mulia Raja Zarith Sofia, namanya acapkali meniti di bibir rakyat. Beliau yang kini berumur 30 tahun merupakan antara kerabat diraja yang paling terkemuka di Instagram kerana minatnya yang mendalam terhadap bidang fesyen.

Bergelar puteri kepada Raja Vajiralongkorn tidak menjadi penghalang buat Puteri Sirivannavari untuk menceburkan diri dalam bidang sukan yang digemarinya. Tidak hairanlah jika beliau pernah mewakili negaranya dalam permainan badminton serta memenangi pingat emas dalam South East Asian Games 2005.


Koleksi "Supercar" dalam Fast And Furious yang mencecah kos RM2.215 bilion

Pasti ramai yang tidak sabar menantikan tayang filem Fast and The Furious 8 (Fast 8). Pengeluar filem mega francais ini sudah semestinya tahu cara untuk menarik minat penonton  membeli tiket wayang. Sememangnya ia tentang plot penceritaan yang penuh aksi dan drama, suka dan duka, di samping watak yang dibawa oleh bintang-bintang hollywood yang tidak perlu disenaraikan lagi.

Akan tetapi, apa yang lebih menarik ialah tentang KERETA. Aksi penuh mendebarkan, persona kereta eksotik yang jarang dapat kita lihat, dentuman enjin yang membingit telinga serta babak kemusnahan kereta yang mecapai adrenalin penonton. Ternyata ia satu kepuasan yang tak dapat dinafikan buat pengamal dan penggemar automotif.

Jadi sebelum kita masuk ke panggung, mari kita lihat serba sedikit  tentang beberapa model kereta yang digunakan dalam set penggambaran Fast 8:

Semua model yang disenaraikan adalah sebahagian sahaja kerana realitinya, anggaran sebenar jumlah kereta yang digunakan semasa set ialah sekitar 200 model dari pelbagai jenama. Apa yang menarik, sepanjang tujuh francais filem yang sebelum ini, sebanyak 169 buah kereta biasa telah musnah(total lost), 142 lagi rosak dan 37 kenderaan special  turut musnah termasuk kereta kustom, kereta lumba dan juga kereta perisai.

Malah dalam rekod Fast 7, kereta termahal dalam penggambaran Lykan Hypersport yang bernilai 3.5 juta US dollar turut musnah ketika babak jatuh daripada bangunan. 53 buah bangunan dilaporkan musnah   manakala 432 item turut rosak. Sepanjang penggambaran, segala babak aksi lah yang paling banyak menelan belanja kerana kerosakan dan kemusnahan, dan terus meningkat untuk setial sekuel.

Menurut CNBC.com, sehingga Fast 7, kos kerosakan sepanjang penggambaran telah mencecah 500juta US dollar, dan mereka meramalkan kos itu akan bertambah kerana belum ditambah lagi dengan francais terbaru mereka yang akan ditayangkan pada 14 April ini.

Walau  berapa kos yang ditanggung oleh producer, kita sebagai penonton mengharapkan nilai yang kita bayar itu berbaloi. Tak dapat dinafikan kekecewaan yang dirasai oleh semua peminat tanpa Paul Walker, kerana ia diibaratkan seperti satu cerita yang tergantung. Sama-sama kita serbu panggung hujung minggu ini.


Cabaran Dan Detik Cemas Ketika Pembinaan Menara Berkembar Petronas

Menara Berkembar Petronas. Sepasang menara yang sangat besar dan megah menguasai langit ibu negara Malaysia iaitu Kuala Lumpur. Menara yang sangat hebat ini mencapai 88 tingkat dengan ketinggian 450 meter, hampir setengah kilometer ketinggian. Membersihkan 16,000 tingkat di hanya satu menara mengambil masa selama seminggu. 10,000 orang tinggal dan bekerja di dalamanya. Sebuah kota di atas langit.

Dahulunya pernah menjadi bangunan tertinggi di dunia, dan masih memegang rekod menara berkembar tertinggi di dunia, menara ini menempatkan ibu pejabat syarikat terbesar di Malaysia iaitu Petroliam Nasional (Petronas). Menara berkembar ini yang juga menempatkan shopping mall Suria KLCC bukan sahaja menjadi tumpuan warga tempatan, malah juga pelancong-pelancong luar. Bagi mereka yang kerap mengunjungi Suria KLCC sambil menikmati permandangan berlatar berlatarbelakangkan bangunan megah ini, pernahkan anda terfikir bagaimana bangunan setinggi dan se-gah ini mampu dibina?

Namun, bagi setiap satu perkara hebat, ia juga dibayar dengan harga yang hebat. Menara ini adalah hasil buah fikiran mantan perdana menteri, YAB Tun Dr. Mahathir Mohamad, yang juga pemimpin tertinggi negara pada ketika itu. Ketika itu, tiada negara yang mampu untuk cuba bertanding dan mencabar Amerika Syarikat dari segi menara pencakar langit. Beliau bercita-cita untuk meletakkan Malaysia di persada dunia yang ketika itu adalah negara yang paling kurang dikenali di antara 5 negara di Asia Tenggara.

Pembinaan menara ini telah berjaya memberitahu dunia, bahawa Malaysia ketika itu, sudah mampu menjadi pesaing di kelompok depan negara berkembang. Bangunan agung melambangkan kuasa, kejayaan dan kepimpinan teknikal.

Pembinaan menara KLCC ini merupakan cabaran pembinaan yang luar biasa, di mana masalah yang mendatang tidak dijangka telah mengugut projek mega itu. Mereka membinanya di pusat kawasan monsun, tapak pembinaan bukan diperbuat daripada batu batan tetapi mendapan yang tidak stabil. Menara itu bukan bergantung kepada keluli ringan tetapi konkrit. Projek yang berisiko besar dengan jadual yang penuh cita-cita.

"Daripada lima negara Asia tenggara, Malaysia merupakan negara yang paling kurang dikenali. Jadi untuk memberitahu dunia bahawa kami di sini, kami perlukan sesuatu yang menakjubkan dan saya rasa menara tinggi boleh memberikan jawapan itu,"

Namun, melakukan sesuatu yang di luar batasan bermakna mengambil risiko yang sangat besar. Satu simbol kebanggaan nasional boleh bertukar kepada penghinaan nasional.

Pada tahun 1991, tapak padang lumba kuda Kuala Lumpur telah diambil alih tanahnya dan (akan) digantikan dengan pencakar langit lantas menukar wajah Kuala Lumpur di mata dunia. Namun ada syaratnya. Tun Mahathir mahukan ianya tinggi, dan juga perlu mencirikan Malaysia. Ia bukan tugas yang mudah kerana bidang arkitek tradisional Malaysia amat kurang kemampuannya ketika itu. Jadi, Cesar Pelli, arkitek terkenal dunia, dengan pengalaman hampir setengah abad mereka bentuk pencakar langit, telah dipilih untuk mereka bentuk projek ini. Namun, dia tahu ada perbezaan pada projek ini daripada projek-projek yang lain.

Namun, beliau sudah tahu, apabila mereka menyebut Malaysia, apa yang mereka maksudkan adalah Islam sebagai agama rasmi dan seni Islamik adalah sesuatu yang patut ditonjolkan. Disebabkan peraturan Islam melarang penggunaan gambar manusia, ia menggunakan rekaan geometri seperti bulatan, atau tumbuhan dan huruf abjad jawi.

"Saya menelaah setiap buku seni Islam, setiap keluaran. Kami ada timbunan buku di sini," kata Cesar. Tapi bagaimana hendak tukarkan semuanya kepada sebuah pencakar langit? Cesar mendapat revolusi idea untuk mereka bentuk dua menara, dan menyambungkannya dengan sebuah jambatan di separuh bangunan untuk menjadi simbolik kepada Malaysia baru, sesuatu yang tidak pernah dicuba sebelum ini. Lalu beliau pun terbang ke Malaysia untuk menunjukkan ideanya.

Mereka sukakan konsepnya, namun Tun Mahathir tidak rasa ia cukup untuk melambangkan Malaysia. Berkali-kali Cesar mengubah suai reka bentuknya, dan setiap kalinya, ia ditolak. Projek itu seolah-seolah telah gagal sebelum ia sempat dilakarkan.

Kemudian, muncul satu penemuan dari sumber yang memeranjatkan. Tun Mahathir sendiri yang mereka bentuknya.

"Saya cuba membuat lakaran supaya memberikan input berunsur islam," kata beliau. Idea beliau adalah pelan lantai berdasarkan dua segi empat yang memanca. (interlocking). Dalam simbol islam, ia melambangkan tertib dan harmoni. Akhirnya Tun Mahathir gembira. Namun, ia tidak bagi Cesar Pelli, yang masih menghadapi masalah. Rekaan itu tidak dapat membekalkan ruang lantai yang diperlukan. Bagaimana dia boleh melaksanakan rancangannya dan memuaskan hati perdana menteri?

Selepas 8 bulan yang sangat sukar, arkitek Cesar Pelli menghasilkan pelan yang memuaskan hati semua orang. Dia menghias pelan lantai dengan separuh bulatan pada penjuru, menambahkan ruang tanpa memusnahkan simbolisma. Mereka sudah ada reka bentuknya. Sekarang mereka perlu menukarnya menjadi kenyataan.

Lelaki yang mengahadapi cabaran besar ini menggalas tugas ini adalah jurutera struktur Charlie Thronton, seorang pakar pencakar langit. Dia terlibat dari mula lagi, memastikan idea unik Cesar mampu dibina.

Disebabkan belanjawan yang ketat, Malaysia hanya membenarkan 6 tahun pembinaan, walaupun ia perlukan sekurang-kurangnya 8 tahun. Untuk menumpukan fikiran mereka, sehari selepas tarikh akhir akan menyebabkan pembina rugi lebih daripada $700,000 USD, iaitu $3.5 juta USD seminggu.

Namun, projek ini sedikit luar biasa. Kontrak untuk menara kembar itu diberikan kepada dua syarikat pembinan yang berlainan. Tun Mahathir percaya persaingan akan memastikan pembinaan mengikut jadual. Tekanannya amat besar, untuk mengikut jadual yang ditetapkan, pembinaan terpaksa berjalan tanpa diganggu 24jam sehari, 7 hari seminggu. Satu beban kerja yang sangat memenatkan.

Dua lelaki dibawa terbang daripada Amerika Syarikat dan akan mengetuai pasukan pesaing itu, iaitu formen Bob Pratt mengetuai menara satu manakala pesaingnya ialah formen menara kedua, Jon Dunsford.

Ketika baru hendak bermula, mereka mendapati mereka mengahadapi masalah besar sebelum baldi konkrit pertama dituang. Ada sesuatu yang tidak kena dengan tanahnya. Jurutera mendapati tiada tinjaun yang sepatutnya dilakukan ke atas tapak tersebut. Seluruh tapak itu terpaksa berhenti kerja. Ahli geologi mula mengorek ratusan lubang gerudi, mengeluarkan ribuan sampel. Mereka mencari batuan dasar, sesuatu yang keras untuk menyokong menara besar itu. Namun, keputusan kajian tersebut amatlah teruk.

Terdapat batu kapur keras di sebalah tapak, tapi  sebelah lagi lebih lembut, batu rapuh. Jika ia dibina di situ, tanah itu akan menjadi tidak rata. Menara itu akan tenggelam atau lebih teruk, runtuh. Pasukan itu mungkin akan berakhir dengan menara condong malaysia. Seluruh projek berada dalam bahaya. Masa semakin suntuk smentara mereka mencari penyelesaian.

Charlie mencadangkan sesuatu yang sangat berani, iaitu mengalih seluruh bangunan 60 meter ke atas tanah yang lebih lebut. Ia kelihatan seperti idea yang gila, namun terdapat pemikiran dan sebab jelas di sebaliknya. Mereka merancang untuk memasukkan beberapa cerucuk yang besar 120 meter ke bawah tanah ke lapisan batu dalam kerak bumi. Kemudian mereka boleh membina bantuan dasar sendiri di atasnya. Bangunan itu akan didirikan di atas permuakan konkrit yang luas.

Pada awal tahun 1993, akhirnya permbinaan bermula. Membina lantai asas merupakan satu tugas yang sangat besar. Jika konkrit itu mengering secara tidak rata, seluruh dasar akan retak dan boleh melemahkan kemampuan untuk menyoking bangunan gergasi di atasnya. Jadi mereka terpaksa untuk menuang semuanya sekali gus, bermakna menuangkan konkrit selama 52 jam tanpa henti.

Tiada siapa yang pernah menuang konkrit sebanyak ini dalam satu masa. Ia rekod dunia pertama yang dipecahkan oleh mernara petronas. Satu trak penuh setiap dua minit setengah. Ia akan menjadi bidur konkrit yang terbesar dalam sejarah Malaisya. Logistiknya memeningkan. Dan ketuanya adalah Charlie Chelliah.

Untuk 5 jam pertama, semuanya berjalan dengan lancar. Malangnya kemudian, hujan membasahi bumi Kuala Lumpur. Mereka menjangkakan hujan, tapi bukan hujan seperti ini. Ia adalah hujan tropika yang deras dan lebat. Konkrit akan menjadi terlalu basah. Nampaknya mereka akan terjatuh pada "lompat pagar" pertama. Halangan terkecil pada tingkat bawah akan bertukar menjadi masalah besar 450 meter ke atas. Jika mereka tidak melakukan sesuatu dengan cepat, asas itu akan musnah

Pasukan itu mendapat satu idea yang dramatik. Mereka menutup seluruh tapak itu dengan kain kanvas, bersamaan dengan 56 khemah sarkas. Dengan bantuan payung terbesar di dunia, akhirnya asas dapat dibina dengan lancar dan selamat.

Tahun 1994 telah pun tiba, dan akhrinya, kedua-dua pasukan menara boleh memulakan perlumbaan. Bob Pratt di menara satu mula membina terlebih dahulu, sebulan lebih awal. Pembinaan di kedua-dua menara menghadapi masalah dari mula lagi. Jadual menetapkan setiap satu tingkat perlu dibina dalam masa 4 hari, tapi ketika itu ia mengambil masa 8 hari.

Pasukan itu terpaska menggunakan cara pembinaan baru disebabkan masalah awal pada tanah yang menyebakan risiko pembinaan menjadi lebih tinggi. Tiada siapa pernah mencuba teknik ini untuk pencakar langit mega sebelum ini. Pencakar langit biasanya digantung pada rangka keluli yang dibina dari alang untuk menyokong berat bangunan. Ia amat kuat tapi juga boleh dibengkokkan, sesuatu yang diperlukan oleh bangunan tinggi.

Tetapi industri keluli Malaysia ketika itu tidak cukup besar dan meingimport akan memakan perbelanjaan yang banyak. Konkrit terpaksa digunakan. Ianya sesuatu yang tidak pernah dicuba pada skala sebesar ini, sesuatu teknologi yang tidak pernah diuji. 16 tiang konkrit yang dhubungkan dengan alang. Ia terpaksa menyokong berat 270,000 tan, tujuh setengah kali lebih berat daripada kapal Titanic. Konkrit biasa akan runtuh akibat beratnya. Mereka perlukan formula baru yang membolehkan konkrit yang boleh berfungsi sebagai keluli. Ia buka sahaja perlu kuat, malah bagi bangunan yang tinggi, ia mesti ada tahap kelenturan.

Mereka perlukan khidmat syarikat CTL, antara makmal pemeriksaan konkrit terbesar dunia. Menara Petronas perlu menampung tekanan setinggi 1406 kilogram per sentimeter persegi. Mereka menggunakan bahan asas iaitu batu kerikil, air dan simen. Namun gagal. Ujian demi ujian dilakukan, masih tetapi gagal. Pada percubaan kali terakhir menghasilkan konkrit itu, mereka menggunakan bahan canggih iaitu silika, yang mengurangkan gelembung udara dalam konkrit. Dan usaha itu membuahkan hasil.

Selesai masalah konkrit ini, mereka memulakan perlumbaan mengejar masa. Membina setiap tingkat merupakan pengalaman yang menakutkan, lebih daripada 2,000 pekerja, bertan-tan konkrit dan peralatan berat, bergerak dalam kelarasan sempurna.

Ia merupakan proses yang kompleks. Membina tiang skokongan, letakkan lantai, bergerak ke paras berikutnya dan ulangi proses itu. Siap satu tingkat, bahagian luar pula dipasang pada kedudukannya, seperti menyusun "jigsaw puzzle" 88 tingkat bangunan yang amat besar. Ia amat kompleks namun semuanya nampak berjalan lancar.

Kemudian sejumlah konrit dihantar ke makmal untuk pemeriksaan rutin, dan ianya gagal. Konkrit yang dihantar untuk membina bangunan itu tidak cukup kuat. Ada orang yang tidak mengikut "resepi"nya. Jadi, persoalannya, adakah di antara konkrit yang bermasalah itu telah digunakan untuk membina Menara Petronas? Sekali lagi, kerja terpaksa dihentikan. Jika mereka teruskan dengan konkrit yang salah, ia mungkin akan membawa padah. Untuk tugasan ini, Krish Krisnaswami diberi tanggungjawab memastikan konkrit itu mengikut spesifikasi yang tepat.

Penyiasatan lanjut dilakukan, dan mujurlah konkrit bermasalah itu diletakkan di atas satu tingkat sahaja. Krish mengarahkan jurubina untuk merobohkannya dan mula sekali lagi. Jika konkrit bermasalah itu tidak dijumpai, akibatnya, menara itu mungkin akan runtuh. Kemudahan menguji ditingkatkan. Terdapat tiga lori konkrit di tapak pembinaan, dan setiap kelompok akan diuji sebelum dituang ke dalam menara.

Bukan sahaja konkrit yang tidak betul melambatkan proses pembinaan, malah proses meletakkan lantai turut memberi masalah. Meletakkan lantai merupakan bahagian yang memakan masa dan tenaga kerja. Disebabkan lantai membantu menstabilkan seluruh bangunan, mereka tidak dapat membina tingkat seterusnya jika tingkat sebelumnya belum siap dibina.

Pembinaan akhirnya kembali mengikut jadual. Menara satu Bob Pratt sudah mencapai tingkat 64, manakala menara dua di tingkat ke 60. Mereka berada pada ketinggian lebih 300 meter. kepenatan dan tekanan membawa kepada kesilapan.Walaupun dengan langkah keselamatan yang tinggi, ia merupakan ketinggian yang menggerunkan. Antara pekerja dengan tanah di bawah hanyalah aram-aram (scaffolding), topi dan tali keselamatan. Orang yang berpengalaman juga akn berasa takut.

Pertengahan 1995 tiba, hanya tinggal 18 bulan lagi. Kompleks itu mengandungi pejabat, pusat membeli belah, dan sebuah audtitorium dengan 800 tempat duduk. Dengan 10,000 orang menggunakan menara setiap hari, cabaran terbesar adalah membawa ke mana mereka hendak pergi. Lif mengambil ruang yang banyak, sesuatau yang menara ini tidak dapat menampung.

Mereka memanggil syarikat lif, Otis, untuk menyelesaikan masalah ini. Mereka mencuba lif berkelajuan tinggi tapi tidak dapat membuatnya bergerak pada kelajuan yang dikehendaki. Mereka masih memerlukan 4 kali ganda ruang yang ada. Akhirnya, mereka menggunakan apa yang dimiliki menara itu, iaitu ketinggian dan meletakkan dua lif di atas satu sama lain. Apabila orang masuk ke dalam menara, mereka memilih sama ada mereka akan naik ke tingkat genap atau ganijl. 58 lif berganda boleh digunakan di kedua-dua menara. Hanya 70 saat untuk sampai ke amana-mana satu tingkat. Idea yang menakjubkan.

Akhir tahun 1995, mereka berada di tingkat 70 dan 72. Mereka sudah hampir siap dan mengikut jadual. Namun, masalah menimpa lagi dan kali ini ianya berukuran 25 milimeter di menara satu. Perkara paling teruk telah berlaku, iaitu menara satu, ianya conodong selebar satu ibu jari. Jika menara satu teruskan pembinaan dengan cara yang sama, ia akan menjadi bertambah buruk. Bob Pratt sudah mati akal. Cuaca juga tidak memihak kepadanya, kerana hujan pada waktu tengahari, hampir setiap hari. Namun mereka berhati-hati membetulkan pembinaan, dan 16 tingkat seterusnya hanya condong sebanyak 2 milimeter.

Idea pintar jambatan langir membolehkan orang dari satu menara boleh menyelamatkan diri mengikut menara yang satu lagi jika berlaku kecemasan. Ia mengurangkan keperluaan tangga. Namun ia merupakan sesuatu yang menakutkan bagi jurutera. Semua bangunan tinggi bergoyang apabila ditiup angin. Ia tidak bermasalah jika menara itu berdiri berasingan, tapi dengan jambatan di pasang di antara mereka, pergerakannya boleh mengundang bahaya. Mereka perlu memastikan bangunan itu bergoyang sedikit yang mungkin semasa ditiup angin. Terima kasih kepada konkrit yang berat membina menara ini, ia telah memberikan berat kepada menara yang boleh mengurangkan gegaran.

Idea untuk memasang galas besar dipasang pada jambatan tersebut membenarkan jambatan itu bergerak secara bebas apabila ditiup angin, dan juga akan mengekalkannya di tengah-tengah menara. Tanggungjawab untuk memasang jambatan tersebut diserahkan kepada menara dua, Rob Dunsford. Tun Mahathir dan seluruh dunia menyaksikan jambatan itu diangkat dan dipasang pada menara. Jon mahukan jambatan itu dicantumkan terlebih dahulu sebelum di angkat ke atas. Ia diangkat menggunakan 16 jek hidraulik. 20 jam pertama, ia perlu naik setinggi 170 meter. Selepas setiap angkutan, cuma 30 cm setiap sekali, kabelnya perlu diketatkan, dan jeknya dipasang semula.

Dengan cuaca Kuala Lumpur yang panas, masalah timbul lagi. Langit menjadi gelap setiap hari apabila menjelang pukul 7 petang. Mereka dijadualkan untuk tamat pada jam 8 malam. Hujan turun. kilat sabung menyabung menyebabkan semua sistem kawalan tertutup, setiap lampu terpadam. Jambatan itu dibiarkan tergantung di atas udara. Juruletrik cuba membaiki sistem itu dengan cepat, dan akhirnya mereka sudah sedia. Ia sudah masuk ke hari kedua.

Ketika mereka sudah bersedia, kilat menyambar sekali lagi. cuaca tidak memihak kepada jambatan langit menara itu. 3 kali kren disambar ketika mereka berjuang dan 3 kali juga litar kawalan terbakar. 20 jam yang menakutkan bertukar menjadi 36 jam yang menggerunkan. Kejayaan begitu hampir, namun terasa seperti mustahil digapai.

Akhirnya, cuaca menyerah kalah. Mereka berjaya mengangkat dan memasang jambatan itu pada ketinggian 170meter. Akhirnya, ada juga perkara yang berjalan lancar. Ia muat dengan sempurna. Mereka meraikannya dengan merasmikan jambatan itu sebagai orang pertama yang merentas antara dua menara berkembar petronas. Ketika itu, Menara Petronas menjadi bangunan paling tinggi selamat di dunia.

Disember 1995, akhirnya pembinaan tiba ke saat akhir. Namun, menyiapkan 88 tingkat menara itu bukanlah penghabisan cerita. Ia masih tidak mampu menandingi ketinggian Menara Sears, menara tertinggi ketika itu. Ada lagi satu perkara perlu diselesaikan sebelum meraih gelaran menara tertinggi, iaitu mercunya. Pengiraan rasmi termsauk ketinggian hujung menara. Mercunya diperbuat daripada 60 meter tiang keluli setinggi 15 tingkat yang mempunyai sebiji bola di hunjungnya. Kedua-dua mercu dihasilkan di luar negara iaitu satu daripada Jepun untuk menara satu, dan dari Korea selatan untuk menara dua.

Untuk mencipta saat yang manis kepada orang awam, dua-dua mercu itu dirancang untuk dinaikkan bersama. Namun, menara dua telah melakukan sesuatu secara rahsia untuk sampai ke atas dahulu. Mereka telah memasang seluruh mercu di dalam menara tanpa pengetahuan menara satu. Akhirnya, mercu dipasang di menara kedua dan menjadikannya sebagai bangunan tertinggi di dunia.

"Bob, saya nak beritahu awak. sekarang pukul 3 pagi, dan menara kami lebih tinggi dari Menara Sears dan ini adalah bangunan yang tertinggi di dunia," Jon Dunsford membertihu Bob Pratt melalui telefon.

Menara satu menyambut penyiapan bahagian luarnya seminggu kemudian. Mereka berjaya menyiapkan pembinaan dalam masa yang ditetapkan, iaitu 6 tahun dan berbaki beberapa hari. Ianya satu pencapaian yang sangat hebat dan membanggakan. Dengan serta merta, Menara Petronas dan Malaysia menjadi terkenal di seluruh dunia.

Dan sehingga kini, Menara Berkembar Petronas telah menjadi kebanggan dan simbol kepada negara Malaysia dan seluruh kawasannya.


Bahaya Dan Kesan Pengilat Kuku Kepada Kesihatan Wanita

Wanita tidak dapat dipisahkan dengan kecantikan dan keindahan. Ianya lumrah wanita menyukai keindahan dan mereka cenderung untuk sentiasa kelihatan cantik, lebih daripada lelaki. Sama ada ianya untuk menarik perhatian lelaki, atau untuk kepuasan diri sendiri, mereka sanggup menghabiskan wang ringgit untuk tujuan ini.

Bersolek, memakai pakaian yang menarik, malah juga sekecil-kecil perkara seperti mengilatkan kuku. Kebiasaannya wanita mengilatkan kuku mereka untuk kelihatan lebih menarik dan berani. Daripada gadis remaja sekolah sehinggalah wanita dewasa, boleh dikatakan ramai di antara mereka yang mengenakan pengilat kuku. Lebih-lebih lagi zaman ini terdapat pelbagai jenis dan warna di pasaran, dan dijual pada harga yang sangat murah.

Namun, tanpa mereka sedari, pengilat kuku ini sebenarnya boleh memudaratkan kesihatan yang serius. Walau wanita yang peka terhadap kesihatan sekalipun gagal mengetahui bahawa pengilat kuku boleh memberikan kesan buruk kepada diri mereka. Mengikut kajian terkini, kebanyakan pengilat kuku yang popular adalah lebih bahaya daripada yang mereka sangkakan.

Penyelidik baru-baru ini membuat ujian tanda-tanda toksin kimia pada 24 orang wanita yang mengambil bahagian. Mereka menjumpai bukti toksin dalam setiap badan wanita tersebut. Apakah sumber bahan-bahan kimia ini? Ia adalah dari pengilat kuku.

Keputusan ditunjukkan selepas 10 jam mengenakan pengilat kuku, 100% daripada mereka menunjukkan tanda bahan kimia "triphenyl phosphate". Petanda muktamad ini adalah sangat menakjubkan, dan ia juga sangat membimbangkan.

Dalam kajian follow-up, penyelidik yang sama menguji 10 jenis pengilat kuku untuk bahan triphenyl phosphate. Amat mengejutkan, mereka menemuinya terkandung dalam 8 daripada 10 pengilat kuku tersebut. 2 daripada pengilat kuku yang diuji positif untuk bahan kimia tersebut tidak memaparkan bahan tersebut pada labelnya. Ini bermakna 20% daripada pengilat kuku yang mengandungi bahan kimia berbahaya ini tidak dipaparkan pada label.

Malah, ada pengilat kuku yang disarankan sebagai "eco-friendly" juga mengandungi bahan kimia berbahaya ini. Bayangkan, tangan yang menyuap makanan ke mulut anda, atau mulut anak-anak anda, mempunyai bahan kimia yang sangat bahaya. Ia seolah-olah anda menyuapkan racun ke dalam badan anda tanpa anda sedari.

Satu daripada kebimbangan terbesar mengenai triphenyl phospahte (TPHP) adalah ia boleh mengganggu sistem endocrin, yang mana mengawal kesemua hormon dalam badan kita. Ketua penyelidik, Dr. Heather Stapleton, menyuarakan kerisauannya, berkata "Terdapat bukti-bukti yang menunjukkan bahawa TPHP boleh menjejaskan pengawalan hormon, metabolisma, pembiakan dan pertumbuhan,".

Ia amat berbahaya khususnya kepada gadis remaja yang masih muda, yang menggunakan pengilat kuku dengan kerap. Ini kerana, ketika fasa remaja, perkembangan hormon sihat dalam badan mereka adalah sangat penting untuk pertumbuhan mereka. Walaubagaimanapun, TPHP juga memberikan kesan serius pada kesihatan, kepada sesiapa sahaja yang terdedah dengannya.

Kajian pada haiwan juga menunjukkan kesan kepada sistem endokrin dan pembiakan, pada dos yang rendah

Ia juga boleh diketahui boleh menyebabkan neurotoksin (kesan kepada perkembangan), toksin endokrin, toksin pembiakan, dan juga kerengsaan serta alahan pada kulit.

1. Formaldehid. Formaldehid adalah karsinogen yang terkenal yang boleh larut dalam air dan juga udara (bau pada pengilat kuku yang sangat kuat). Terdedah kepada bahan kimia ini juga boleh menyebabkan masalah kesihatan seperti gatal tekak, asma, dan kesukaran bernafas. Mereka yang mempunyai penyakit kronik terutamanya, amat terdedah untuk mengalami keracunan daripada formaldehid.

2. Toluene. Bahan kimia ini boleh menjejaskan perkembangan pada kanak-kanak (beberapa saintis menemui kesan dalam susu ibu!). Tambahan lagi, ia boleh menyebabkan kegatalan jika terkena pada kulit.

3. Dibutyl Phthalate. Sesetengah pengilat kuku menggantikan TPHP dengan dibutyl phthalate, namun ia masih tidak baik untuk kesihatan. Malah, ia memberikan risiko kesihatan yang sama seperti gangguan hormon dan toksin kepada sistem pembiakan.

Walaupun kebanyakkannya berbahaya, nasib baik, ada syarikat yang memberikan respon kepada pembuatan pengilat kuku menggunakan bahan kimia berbahaya ini. Terdapat pilihan alternatif yang semula jadi yang tidak menyebabkan risiko alahan, kanser dan gangguan hormon. Antaranya adalah :

1. Honeybee Gardens, mempunyai pengilat kuku yang semulajadi serta pelbagai warna. Ia berasaskan air dan mudah dicuci tanpa perlu menggunakan pencuci beralkohol, dan tidak mengandungi kesan kimia berbahaya atau karcinogen.

2. Acquarella mempunyai lebih daripada 50 jenis warna. Ia juga berasaskan air, dan tidak mengandungi formaldehid, toluene, dibutyl phthalate dan merkuri.

Jadi kepada wanita di luar sana, berdandanlah dengan bijak dan selamat. Amatlah tidak berbaloi untuk membahayakan kesihatan diri dalam masa jangka yang panjang, hanya untuk kelihatan cantik untuk jangka masa yang pendek. Malah, ia bukan sahaja melibatkan diri anda sahaja, ia juga melibatkan mereka yang terdedah kepada mereka yang rapat dengan anda.


Tanda-Tanda Anda Ketagihan Kopi Dan Kesan Kepada Kesihatan

Peminat-peminat kopi di kalangan rakyat Malaysia semakin bertambah setiap hari. Terima kasih kepada cafe-cafe yang tumbuh bak cendawan selepas hujan yang menawarkan pelbagai jenis kopi, yang membuatkan penggemar-penggemar kopi cerah mata. Walaupun kini trend kopi diminum pada bila-bila masa sahaja, namun kopi masih tegar diminum pada waktu pagi, untuk membekalkan kafein kepada badan supaya lebih bertenaga sepanjang hari.

Kadang-kadang kopi lah satu-satunya yang membuatkan anda mampu bangun dari katil anda, keluar rumah dan keluar menghadapi hari-hari anda. Jadi, anda tidak dapat bayangkan bagaimana kehidupan anda tanpa secawan kopi. Namun, ia tidak bermakna anda ketagih kan?

Sebenarnya, anda berkemungkinan mengalami ketagihan. Fenomena ini adalah sangat lazim hari ini, sehinggakan tidak meminum kopi boleh dikira sebagai gangguan kesihatan mental. Dan juga, ia termasuk di dalam Diagnostic and Statistical Manual of Mental Disorders, yang digunakan oleh ahli perubatan professional untuk mengklasifikasikan dan alat diagnostik.

"Anda boleh menjadi ketagihan kafein jika anda terbiasa meminum paling kurang 100 miligram atau bersamaan secawan kopi, setiap hari," kata Partha Nandi, seorang doktor perubatan yang mengacarakan rancangan televisyen "Ask Dr.Nandi.". Badan anda sudah terbiasa dengan perangsang ini, jadi anda akan mengalami perubahan pada diri anda jika anda tidak meminumnya.

Kami kongsikan 6 petanda mengejutkan yang menunjukkan badan anda bergantung kepada kafein, dan apa yang anda boleh lakukan untuk mengelakkan atau mengurangkan rasa kurang enak jika anda tidak minum kopi.

Jika anda merasakan kepala anda berdenyut ketika anda bangun dari katil anda, anda mungkin memerlukan secawan kopi, secepat mungkin.

"Sakit kepala boleh menyerang 12 hingga 24 jam selepas pengambilan kopi anda yang terakhir, yang menerangkan mengapa secawan kopi pada waktu pagi sangat menarik, selepas anda tidur," terang Maggie Moon, pakar pemakanan berdaftar.

Ini apa yang berlaku : Apabila badan anda menantikan sumber kafeinnya, saluran darah anda mengembang. Ia mengganggu saraf anda yang mencetuskan sakit pada bahagian tengah otak anda, terangnya. Kesannya, kepala anda mula berdenyut.

Juga, waktu memainkan peranan penting. Selepas bangun dari tidur, badan anda terdehidrasi, kerana tidak diberikan air untuk beberapa jam. Jadi apabila anda dehydrated, tisu otak anda kehilangan air, menyebabkan jumlah darah anda menurun. Dan ia akan menyebabkan sakit kepala, kata Dr.Nandi.

Pengambilan kafein berlebihan boleh menyebabkan badan terhidrasi, dan akan menyebabkan kekejangan otot, terutamanya di bahagian betis, belakang peha (hamstrings) atau peha, terang Dr.Nandi. Anda juga akan mengalamai sindrom kaki keletihan, yang menyebabkan kesakitan dan ketidakselesaan pada kaki, terutamanya ketika waktu malam, kata Ilyse Schapiro, pakar pemakanan berdaftar. Rasa tersebut terasa seperti dicucuk jarum, dan akan lebih teruk jika kaki dalam keadaan rehat.

Malangnya, dengan tidak mengambil kopi tidak dapat menyelesaikan masalah ini. Dan juga, tidak mengambil kafein juga akan menyebabkan kekejangan juga, kata Dr.Nandi.

Jika anda perasan bahawa diri anda menjadi pemarah jika tidak minum kopi, ia adalah petanda yang anda bergantung kepadanya lebih dari yang anda sangkakan. Badan kita memerlukan tahap serotonin dan dopamine secekupnya untuk merasa gembira, dan jika kekurangan kedua-dua ini, ia akan menyembabkan tanda-tanda kemurungan, terang Schapiro. Dan, jika pengurangan pengambilan kafein mengganggu tidur anda, ia akan menyebabkan anda berasa lebih teruk.

Juga, tidak menganmbil kafein bermakna kurang pengaktifan sistem saraf simpatetik, yang merangsang rasa gembira dan kepekaan, kata Dr. Allen Towfigh, doktor perubatan di New York Presbyterian, Pusat Perubatan Weill Cornell. Ia akan menyebabkan rasa kemurungan, dan juga tidak bertenaga dan lemah badan.

Tidak meminum kopi, bermakna anda tidak mengambil dos perangsang yang kuat. Kesannya, sesetengah orang akan berasa rentak jantung mereka menjadi laju, malah menjadi berdebar-debar. Pengambilan kopi dapat meningkatkan tekanan darah, jadi dengan tidak mengambilanya akan memberikan kesan sebaliknya, menyebabkan tekanan darah rendah.

Apabila tekanan darah menurun, anda akan mengalami ringan kepala, ketidakseimbangan, lemah badan atau tidak bermaya. Pernah rasa sebegini? Ia mungkin sudah sampai masanya untuk berjumpa dengan doktor, lebih-lebih lagi jika keluarga anda mempunyai sejara komplikasi tekanan darah, atau anda perasankan perubahan yang ekstrem.

Kafein meningkatkan kadar degupan jantung dan pengaliran darah dalam badan, yang juga boleh meningkatkan suhu badan, terang Dr.Towfigh. Jadi, tidak mengambil kafein boleh menyebabkan perubahan suhu badan secara tiba-tiba, dan juga kesejukan menggigil. Jadi anda akan merasakan kesejukan ketika di rumah, walaupun cuaca tidak begitu sejuk.

Dalam kes pengurangan pengambilan kafein yang lebih teruk, peluh sejuk juga mungkin boleh berlaku, menurut University of Michigan. Ini kerana ketidakhadiran kafein boleh menyebabkan penyempitan saluran darah pada hujung kaki anda, kata Dr.Isabel Smith.

Jika jadual tidur anda terganggu, ia mungkin disebabkan pengambilan kafein. "Kafein boleh merendahkan tahap penghantaran isyarat kepada otak, termasuk serotonin, yang membuatkan kesukaran untuk tidur," jelas Dr.Nandi. Ia menghalang penerimaan adenosin, yang mana penting untuk mendorong kepada keletihan dan tidur. Jadi, peminum kopi boleh berasa kurang letih dengan kerap, bertenaga, dan lebih peka, yang akan menyebabkan insomnia (susah tidur).

Mengurangkan pengambilan kopi pada waktu pagi boleh membantu anda untuk tidur dengan lebih nyenyak. The National Sleep Foundation berkata walaupun pengambilan sederhana 6 jam sebelum tidur juga boleh menyebabkan insomnia dan tidur yang terganggu.

Mula dengan langkah kecil. Bermula dengan mengurangkan pengambilan secara berkala, dengan mengurangkan 1/4 daripada pengambilan biasa. Contoh, biasanya anda minum 4 cawan kopi sehari, kurangkannya kepada 3 cawan sehari. Tetapi jika anda tidak mahu kurangakan kekerapan, anda juga boleh kurangkan jumlah kafein. Cuba campurkan kopi anda menjadi separuh decaf, dan kemudian secara perlahan kepada decaf.

Ia akan mengambil masa berminggu-minggu, jadi layan diri anda dengan baik semasa melakukannya. Dan jika anda berasa berani, gantikan minuman panas tanpa kafein yang lain, setiap pagi. Anda boleh mencuba teh dan sebagainya.

Jadi kepada penggemar-penggemar kopi, jika anda mengalami tanda-tanda ini, ia bermaksud anda sudah ketagihan dan badan anda sangat bergantung kepada pengambilan kafein. Segeralah berjumpa pakar, atau ambil inisiatif untuk mengurangkan pengambilan kopi sedikit demi sedikit.


Bahaya Menyuntik Vitamin C Untuk Kecantikan

Keghairahan sesetengah wanita di Malaysia untuk kelihatan cantik menyebabkan banyak syarikat berlumba-lumba untuk mengeluarkan produk kecantikan masing-masing. Golongan ini dianggap sebagai 'lubuk' bagi sesetengah syarikat untuk buat duit dengan cepat.

Maka tidak hairanlah terdapat lambakan produk di pasaran yang merbahaya dan tidak mendapat pengesahan daripada KKM.

Selain pengambilan pil dan krim, terdapat juga sesetengahnya yang mengambil suntikan Vitamin C dengan alasan untuk kecantikan. Mari dengan penjelasan doktor Dr Amir Shah, seorang Doktor Pakar Kanser.


Dahulu Pekerja Kilang, Kini Jejaka Nepal Peroleh Pendapatan Lebih RM26,000 Sebulan

Kalau dilihat pada hari ini, di mana-mana sahaja kawasan di Malaysia ini, anda pasti akan terjumpa warganegara asing. Tidak kiralah sama ada dari Bangladesh, Nepal, Myanmar, India, Pakistan mahupun Thailand. Mereka semua berhijrah ke Malaysia disebabkan peluang pekerjaan di sini lebih baik dari di negara mereka. Sanggun berkorban meninggalkan kampung halaman dan keluarga tersayang hanya untuk sesuap nasi untuk meneruskan hidup.

Mereka datang dan bekerja di sini, rata-rata sebagai pekerja buruh, di dalam pelbagai sektor, kebanyakkannya adalah sektor pembinaan dan pengilangan. Namun, ada di antara mereka yang bijak menggunakan peluang ini untuk mendapatkan rezeki halal yang lebih, dengan bakat yang ada pada diri mereka. Cerita ini mengenai Suren, jejaka dari Nepal yang dahulunya pekerja kilang, tetapi sekarang memperoleh pendapatan bulanan melebihi RM26,000.

Artikel ini ditulis oleh saudara Izzat Ismail di laman facebook miliknya dan pihak iluminasi telah mendapat kebenaran untuk ulang siar penulisannya di laman blog ini. Semoga bermanfaat kepada semua.

Kisah Suren, si Nepal berumur 25 tahun yang hidup di Malaysia dengan pendapatan RM26,000 sebulan.

Malam tadi jam 10.30 den pergi ke rumah sewa lama untuk selesaikan beberapa barang yang masih tertinggal.

Rupa-rupanya rumah tersebut sekarang disewa oleh Suren bersama abang dan kakak iparnya.

Disebabkan den rakyat malaysia yang berhemah dan berjiwa mulia, den mulalah berbual dengan Suren, asal usul, kerja lama, kerja sekarang, apa bikin, kehidupan di Nepal, gunung everest, pemimpin korupsi di Nepal, polis makan rasuah dan banyak lagi.

Yang paling den terkejut beruk, bila Suren cerita pekerjaan sekarang dan jumlah pendapatannya.

Dari jam 10.30 malam, kami berbual hingga jarum menginjak 12.20 tengah malam. Dah macam jejak kasih jumpa saudara yang lama terpisah.

Kisahnya begini, 2 tahun lepas Suren ni cuma "general worker" di sebuah kilang di Rawang. Namun, dia nampak potensi perniagaan apabila dia lihat ramai orang Nepal di sini.

Suren mula buka bisnes kedai makan, khas untuk orang Nepal. Modus operandi Suren cukup bijak, dia menawarkan pada pekerja Nepal yang ada di Rawang pakej bulanan berharga RM220 untuk makan 2 kali sehari selama satu bulan. Sehari jatuhnya lebih kurang RM7.30 beserta khidmat "free delivery".

Jika pelanggan yang tidak mahu pakej bulanan, atau pelanggan yang "walk in", harga makanan akan jauh lebih mahal mencecah RM11. Jadi, kebanyakan pelanggan lebih berminat dengan pakej bayaran bulanan RM220/bulan.

Sekarang Suren sudah ada pelanggan tetap Nepal yang mengambil pakej bulanan seramai 120 orang.

Ini pendapatan kasar minima Suren, tidak dicampur dengan pelanggan yang "walk in".

Dia boleh menggaji 6 orang pekerja. Kakak iparnya sebagai "cashier", abangnya sebagai "supervisor", dua orang Nepal menguruskan "food packaging", dan dua orang lagi Nepal sebagai "chef", teringat den pada Kame Daud.

Jadual hidup Suren :5.00 am - banngun dan pergi ke kedai7.00 am - mulakan "delivery pertama"10.00 am - Suren pulang ke rumah untuk rehat dan tidur sampai jam 4.00 pm5.00 pm - selepas mandi (kalau dia mandi la), Suren pergi semula ke kedai6.00 pm - "delivery kedua"10.30 pm - balik rumah tidur

Kagum den dengan Suren, boleh menyewa sebuah kedai daripada orang Melayu, boleh menggaji 6 orang pekerja, dan yang hebatnya, berjaya membeli sebuah kereta proton waja RM8000 secara tunai.

Ujar Suren, hei kawan, kirja dengan worang (makan gaji), hujung bulan ngam ngam bilanja duiy habis. Miniaga bulih untung la. Dah macam Encik Azizan Osman den dengar Suren cakap. Haha.

Itulah kisah Suren, jejaka Nepal yang bijak mengambil peluang. Asalnya di Nepal cuma bekerja kampung, datang ke Malaysia sebagai pekerja kilang, dan sekarang sudah bergelar pengusaha kedai makan.

Apa lagi alasan kita sebagai rakyat di bumi bertuah ini. Marilah berusaha memerah keringat.

Suren yang belakang, den yang depan. Korang jangan tersalah pula, muka memang lebih kurang. Nanti den nak periksa salah silah keturunan, mungkin nenek moyang den asalnya Nepal. Jubake.


Kisah Datuk Maznah Hamid, pengasas syarikat sekuriti "Securiforce"

Jika anda memandu atau berjalan di luar, pasti banyak kali anda akan terserempak dengan van sekuriti berlogokan Securiforce. Amat mudah untuk mengecam van tersebut kerana logonya yang besar dan dari jauh dah kelihatan.

Bank-bank juga banyak menggunakan perkhidmatan Securiforce dalam khidmat penghantaran wang ke mesin ATM contohnya, jadi amat kerap kita akan dapat melihat operasi syarikat ini di merata-rata tempat.

Tahukah anda kisah di sebalik syarikat Securiforce ini? Pasti tak ramai yang ambil pusing mengenai asal-usul syarikat tersebut tetapi tidak ramai yang mengetahui tulang belakang syarikat keselamatan itu adalah seorang wanita Melayu yang dah menghadapi jatuh bangun dunia perniagaan selama lebih 30 tahun.

Datuk Maznah Hamid adalah anak kelahiran Jerlun, Kedah Darul Aman. Berasal daripadada keluarga yang miskin, kehidupan awal Datuk Maznah tidak bermula dengan indah. Akibat berlakunya perpecahan dalam keluarga membuatkan beliau telah dibesarkan oleh datuk dan nenek beliau semenjak berumur 5 tahun.

Tidak banyak kisah yang diketahui ketika zaman remajanya, beliau bersekolah di Sekolah Menengah Ayer Hitam, Kedah dan kemudian menyambung pelajaran dalam bidang linguistik. Selepas tamat belajar, beliau bekerja sebagai guru bahasa di beberapa tempat.

Ketika mula bekerja sebagai guru bahasa di syarikat multi nasional, Datuk Maznah diberi kesempatan untuk berjumpa dengan golongan-golongan usahawan serta tokoh korporat yang tidak segan berkongsi ilmu dengan beliau.

Pengaruh yang diterima beliau akhirnya membuatkan minat beliau untuk menceburi bidang perniagaan meningkat naik. Jika selama ini beliau mempunyai tanggapan yang sempit, pertemuan dengan "orang-orang kaya" mengubah pandangan beliau tentang potensi diri yang beliau ada.

Seperti pucuk dicita ulam mendatang, beliau dan suami diberikan tawaran untuk mengambil alih sebuah syarikat keselamatan yang telah pun beroperasi beberapa ketika, yang pada ketika itu yang sedang berada dalam keadaan gawat. Keputusan tidak diambil dengan mudah.

Berpandukan kepada pengalaman menghadiri rumah kedutaan asing yang dilihatnya mempunyai keperluan keselamatan yang tinggi, Datuk Maznah dan suami terjun ke dalam bidang keselamatan tanpa sebarang persediaan.

Berbekalkan modal $5000, beliau nekad mengambil alih syarikat berkenaan lalu dinamakan sebagai Securiforce Sdn.Bhd, gabungan perkataan 'Secure' dan 'Force' yang melambangkan kekuatan atau jika diterjemahkan, "kuasa selamat."

Semua ini beliau lakukan, tanpa ada apa-apa pengetahuan tentang perniagaan apatah lagi tentang hal ehwal keselamatan.

Securiforce bermula dengan menggaji lima orang pengawal keselamatan. Oleh kerana kekurangan peruntukan dan suntikan modal, Datuk Maznah sendiri bertindak sebagai pengurus dan pekerja dalam pengurusan Securiforce.

Kekangan berlaku apabila wang modal telah kehabisan dan permohonan untuk pinjaman bank telah ditolak, Datuk Maznah nekad menjual rumah untuk mendapatkan suntikan modal Securiforce. Atas tindakan itu, mereka suami isteri a terpaksa berpindah ke kawasan setinggan untuk memastikan syarikat terus berjalan.

Menurut beliau, 10 tahun pertama Securiforce adalah waktu mereka suami isteri menderita. Datuk Maznah sendiri pernah menjadi pengawal keselamatan di pasar raya dan suami beliau pula perlu melakukan rondaan di kawasan rumah pelanggan.

Kini, berkat usaha gigih beliau suami isteri, kat mana-mana saja kita boleh nampak van Securiforce. Kalau nampak van syarikat lain, rasa janggal pula walaupun pada awal penubuhan Securiforce, mereka terpaksa bersaing dengan bermacam lagi syarikat keselamatan yang telah lama wujud.

Securiforce kini mempunyai 65 cawangan, tenaga kerja seramai lebih enam ribu orang dan peralatan seperti senjata api serta van sekuriti. Sesuatu yang membanggakan adalah semua van sekuriti kalis peluru yang dimiliki oleh Securiforce adalah direka dan dihasilkan sendiri oleh mereka.

Satu fakta yang perlu diketahui ramai berkenaan corak perniagaan beliau adalah selepas kegagalan mendapatkan pinjaman bank untuk memantapkan kedudukan kewangan Securiforce pada peringkat awal, semua perniagaan beliau dimulakan tanpa mendapat sokongan pinjaman dari mana-mana institusi.

Jadi kepada anda yang pernah mengalami kegagalan mendapatkan pinjaman bank, ingatlah jangan bersedih dan imbau kisah Securiforce; bagaimana Datuk Maznah Hamid menubuhkan empayar keselamatan ini sehingga kita boleh nampak van mereka berjalan merata-rata dengan hanya bermodalkan lima ribu ringgit dan sebiji rumah.


Keluarga Kepada Abang Ipar Barrack Obama Pun Orang Malaysia Tau! Tak Bangga Ke Tu?

Nama Cassandra Hsiao tiba-tiba meletup setelah beliau berjaya untuk menyertai 8 buah tempat pengajian bertahap Ivy League yang berprestij di Amerika Syarikat. Kejayaan beliau itu turut dikongsi bersama oleh ribuan (mungkin jutaan) rakyat Malaysia kerana dikhabarkan, Cassandra Hsiao berasal dari Malaysia.

Walaupun tidak ada negatifnya mengambil pandangan sedemikian, tetapi terlintas juga kenapa perkara itu berlaku sedangkan faktanya, penglibatan Malaysia dalam membentuk Cassandra Hsiao adalah dalam bentuk yang sangat minimal. Beliau tidak pernah belajar dalam sistem di negara kita, beliau juga tidak membesar di Malaysia dan beliau bukanlah warganegara Malaysia, dia seorang warganegara Amerika Syarikat.

Satu-satunya sebab dia menjadi bualan ramai, adalah kerana dia lahir di Malaysia. Adakah itu sahaja sudah cukup untuk mengaitkan kejayaan beliau dengan masyarakat Malaysia?

Kita boleh lihat perkara ini banyak kali berlaku di mana masyarakat kita gemar berbicara dan mengaitkan Malaysia dalam bermacam perihal dunia. Antara kisah yang berlaku adalah apabila ramai yang seronok bekas Presiden Amerika Syarikat, Barrack Obama mempunyai abang ipar yang keluarganya masih lagi menetap di Malaysia.

Apa matematiknya di situ? "Abang Ipar Barrack Obama + Keluarga di Malaysia + Presiden USA + Malaysia = Hebat."

Adakah begitu mudah masyarakat kita terpengaruh dengan elemen yang selalunya bukanlah sesuatu yang besar, tetapi dibesarkan seolah ia sepatutnya jadi sesuatu yang besar? Jika sekali dua berlaku, tidak mengapa, mungkin kerana fenomena ganjil tetapi apabila perkara membesarkan sesuatu hanya kerana ia sedikit terkait dengan Malaysia kerap berlaku, itu membuktikan ada kekeliruan dalam masyarakat kita dalam meneliti sesuatu isu.

Selain kisah Abang Ipar Barrack Obama, kita juga terpesona dengan kisah pemenang Australian Idol, Guy Sebastian seorang rakyat Australia yang lahir di Malaysia, pemain bolasepak Liga Perdana Inggeris bernama Shawn Maloney, rakyat Scotland yang lahir di Malaysia ataupun kisah isteri Andy Lau, seorang rakyat Malaysia. Terlalu minima pengaruh sebuah negara bernama Malaysia dalam mencipta kejayaan mereka tetapi segelintir masyarakat seolah terlalu mudah khayal dan menganggap itu adalah sesuatu yang besar.

Perkara ini kelihatan tidaklah memberi pengaruh besar. Walaupun begitu, kewujudan sesetengah pihak yang akan memainkan sentimen serta emosi masyarakat supaya memandang semua perkara di atas, sebagai bukti yang jalan untuk berjaya adalah dengan keluar melarikan diri dari Malaysia, ini mampu membuatkan semangat orang ramai yang merasakan mereka seolah "terjerat" di tanah air sendiri membiak. Lalu dipersalahkan sistem pendidikan yang dikata melahirkan pelajar tidak kompeten atau faktor ekonomi yang dikata tidak mahu menggalakkan inovasi.

Ini akan membuatkan faktor kebencian di kalangan masyarakat yang seterusnya akan merencatkan pelbagai usaha kerajaan dan badan-badan bukan kerajaan dalam usaha mereka menjadikan Malaysia sebuah negara berdaya saing yang mempunyai kepakaran bertaraf dunia.

Masyarakat perlu dididik supaya sanggup sedia berkorban demi masa depan negara kerana tanpa pengorbanan, semua usaha kita tidak akan membuahkan hasil. Dalam dunia yang mempunyai persaingan yang sangat tinggi, jika negara mengalami kehilangan kepakaran yang sepatutnya dapat menyumbang dalam negara, ini akan memperlahankan tempo pembangunan negara kita.

Jika diteliti, kesemua individu yang berjaya, tidak kiralah dalam bidang pendidikan, pekerjaan atau sukan misalnya, kebanyakannya mempunyai sokongan satu faktor pemangkin positif yang sama; keluarga yang peduli dan memahami.

Bangunkan asas itu dulu. Pembangunan masyarakat bukanlah sesuatu yang dapat dilakukan dengan mudah, ia mungkin akan memerlukan pengorbanan dari satu generasi ke satu generasi masyarakat supaya generasi akan datang akan ada platform kukuh untuk terus berjaya.

Jika adik-adik ada peluang ke luar negara, pergilah belajar. Untuk yang belajar menggunakan biasiswa kerajaan, belajarlah betul-betul dan penuhi amanah orang ramai yang diletakkan di bahu adik. Kemudian pulanglah ke Malaysia, kongsikan ilmu dan bidang kepakaran yang telah diperolehi untuk faedah masa depan kita semua.

Harapnya pada ketika itu, tak berlaku lagilah apabila individu bukan rakyat Malaysia capai kejayaan, kita pula yang rasa bangga kerana pakcik dia kepada nenek kepada ipar kepada sepupu dia punya adik, adalah orang Malaysia.


Bandar Chandigarh : Putrajaya versi India

Putrajaya ialah sebuah bandar pentadbiran yang diilhamkan oleh Tun Dr. Mahathir pada tahun 1994. Cadangan beliau adalah atas dasar keperluan sebuah bandar pentadbiran baru bagi menggantikan bandar Kuala Lumpur yang dilihat semakin padat dengan populasi dan strata bangunan pada masa itu.

Walaubagaimanapun, Putrajaya bukanlah perintis kepada model bandar terancang yang terdapat di dunia kerana idea ini sudah lama dicetuskan oleh perancang bandar dari barat sejak berabad yang lalu. Salah satu contoh model yang terdahulu ialah Bandar Chandigarh.

Chandigarh terletak di utara india, merupakan kota yang terletak diantara Punjab dan Haryana.Sebuah bandar terancang yang diimpikan oleh Perdana Menteri India yang pertama,  Sh. Jawahar Lal Nehru, Bandar Chandigarh ialah satu model eksperimen arkitek berhaluan kiri, Le Corbusier, arkitek dan perancang bandar kelahiran Switzerland. Dia dipanggil oleh Albert Mayer(perancang bandar) untuk merencanakan masterplan bagi bandar Chandigarh.

Bekerjasama dengan beberapa orang lagi arkitek dan perancang bandar seperti  Pierre Jeanneret(sepupu), Jane Drew, and Maxwell Fry, pembinaan yang bermula pada 1952 ini memakan masa hampir 10 tahun dan mengalami banyak proses penukaran layout sebelum ia siap.

Le Corbusier membahagikan bandar kepada beberapa sektor mengikut kategori. Kawasan seluas 250 ekar dibahagikan kepada 56 sektor, dengan keluasan 800meter x 1200meter setiap satu sektor. Dengan mengadaptasikan metafora dari analogi tubuh manusia - bahagian atas "head" : the Capitol Complex(Sector 1), yang menempatkan  kawasan pentadbiran kerajaan, Di tengah "heart": the City Centre(Sector 17), merupakan pusat bandar yang lengkap dengan semua kemudahan seperti komersial,perbankan dan hiburan. Bahagian "lungs" pula sebagai kawasan santai, beriadah dan rekreasi. Kawasan ini mempunyai kadar peratusan hijau yang tinggi dan dikenali sebagai "sector greens".

"The Intellect" pula merangkumi pusat kebudayaan dan juga pusat pendidikan yang menempatkan beberapa pusat pengajian seperti (Post Graduate Institute, Punjab Engineering College, Punjab University). "The Circulatory System" pula ialah jaringan jalanraya mengikut grid yang berpandukan hierarki dibawah konsep 7s. Tidak terkecuali bahagia "viscera" yang menempatkan kawasan industri.

Plan perancangan bandar ini bertepatan dengan falsafah Corbusier sendiri, iaitu menitikberatkan cahaya, ruang, dan kawasan hijau. Chandigarh telah dinamakan sebagai "Urban Village" oleh Mayer sewaktu perancangan nya. Pada dasarnya, pelan penstrukturan bandar ini telah diubah dari jalanraya yang melengkung, kepada rangkaian jalan segi empat tepat bagi mempercepatkan pergerakan trafik. Sector 17 juga dianggap sebagai Heaven of Pedestrian kerana mempunyai banyak ruang pejalan kaki berbanding jalanraya.

Corbusier sangat berpegang teguh dengan pendiriannya bahawa, populasi itu, hendaklah berkembang secara vertical, bukannya horizontal. Oleh sebab itulah kawasan perumahan yang dibina di Chandigarh ialah  secara flatlet dan bertingkat walaupun hakikatnya, tanah masih mencukupi pada masa itu. Akan tetapi, peratusan kawasan hijau mestilah cukup untuk menampung jumlah populasi dalam sesuatu kawasan.

Jika dilihat dari sudut sosial, Bandar Chandigarh ialah salah satu model bandar terancang yang berjaya. Pembahagian guna tanah mengikut sektor dan grid telah memberi kesan yang sangat baik dalam menyelesaikan isu kesesakan trafik, serta mengurangkan kadar peratusan kepadatan penduduk dalam sesuatu kawasan. Malah Putrajaya itu sendiri, boleh dikira antara bandar yang mempunyai trafik yang lancar. Perletakan strategik kawasan-kawasan memudahkan pengguna mengenalpasti arah mana yang patut dituju.

Pasti ada juga yang mengaitkan dengan Bandar Shah Alam kerana ia mempunyai seksyen-seksyen yang mewakili guna tanah. Namun jika dilihat secara teliti, perancangan bandar Shah Alam bukan bermula daripada kosong. Kewujudan kawasan-kawasan  penempatan sedia ada, merumitkan proses peletakkan guna tanah. Tetapi masih ada sedikit gen dari Chandigarh seperti kawasan perindustrian dan pusat bandar.

Diharap perkongsian ini memberi manfaat kepada pembaca bagi mengembangkan idea dari sudut perancangan.


3 Sebab Mengapa Orang Baik Hati Selalu Tertekan Dan Murung

Adakah anda mengkategorikan diri anda sebagai seorang yang baik hati? Ataupun, adakah di sekeliling anda terdapat individu yang baik hati? Adakah mereka sebenarnya gembira, atau berada dalam kesedihan dan kemurungan?

Apabila anda memikirkan tentang orang yang baik hati dalam hidup anda, anda mungkin melihat mereka sebagai seorang yang telus, tidak berpura-pura, suka membantu dan juga sentiasa gembira. Baik hati adalah sifat peribadi yang sangat bagus, namun, kerap kalinya ia mempunyai sisi gelapnya pada individu tersebut, yang mana ramai orang tidak nampak dari mata kasar.

Kadang-kadang sifat baik hati tak berbelah bagi terhadap orang lain boleh membuatkan seseorang itu tidak sedar bahawa mereka telah mengabaikan diri mereka sendiri. Kehendak mereka, keperluan mereka dan kebahagiaan mereka diketepikan semata-mata untuk membuatkan orang lain berasa senang hati dan gembira.

Ini beberapa sebab yang membuatkan orang baik hati selalu tertekan dan murung :

Orang yang baik hati sentiasa berusaha untuk menggembirakan orang lain. Mereka sanggup menyusahkan diri sendiri untuk membantu seseorang, yang mana boleh membuatkan orang yang suka mengambil kesempatan untuk memijiak kepala mereka.

Apabila orang lain menyedari bahawa anda lebih rela menggembirakan mereka daripada menggembirakan diri sendiri, mereka akan menganggap anda seperti tidak berkemampuan untuk menyumbang apa-apa. Mereka akan mula menolak pendapat dan idea anda, yang akan membuatkan anda meragui dan tidak yakin pada diri sendiri.

Sangatlah penting untuk tahu bahawa anda boleh berbuat baik kepada orang dan juga memberikan pendapat anda. Pegang kepada prinsip anda, kongsikan pendapat serta buatkan orang supaya menghormati anda. Yang paling penting, anda perlu hormat diri sendiri. Jangan biarkan orang lain berfikiran yang perasaan anda tidak perlu diambil peduli.

Orang yang baik hati boleh terperangkap dalam tabiat seperti hidup dalam kehidupan orang lain.

Mereka belajar bersungguh-sungguh untuk menggembirakan ibu bapa, bekerja siang malam sehinggakan perkara lain terabai hanya kerana ingin memuaskan hati bos, keluar melepak dengan rakan-rakan ketika mereka perlu mengulangkaji pelajaran hanya kerana ingin menggembirakan rakan-rakan mereka, atau keluar berbuat sesuatu yang boleh merosakkan masa depan mereka dengan pasangan mereka hanya untuk menggembirakan ahli keluarga. Akhirnya mereka terperangkap dalam kehidupan yang mereka gagal nikmati.

Setiap langkah yang mereka lakukan adalah impian orang lain. Ini boleh menyebabkan kemurungan dan kebencian.

Menyayangi diri sendiri bukan lah sesuatu yang mementingkan diri sendiri. Baik hati tidak semestinya anda perlu lakukan semua perkara yang orang lain mahukan, setiap masa. Ia amat penting untuk mengejar impian anda dan cipta sebuah kehidupan yang boleh menggembirakan anda. Keluarga dan rakan-rakan anda mempunyai hidup mereka sendiri. Jangan biarkan mereka mengawal setiap gerak-geri dalam hidup anda.

Kadang-kadang kita berbuat baik atas dasar dan sebab yang salah. Berbuat baik kerana anda mahukan diri anda disukai atau untuk mendapatkan penerimaan seseorang atau masyratkat akan membuatkan anda bersedih di kemudian hari. Kadang-kadang kita hanya inginkan semua perkara menjadi mudah dengan berbuat baik.

Malangnya berbuat baik hanya untuk disukai adalah bertentangan dengan niat baik itu sendiri. Berbuat baik sangatlah menyenangkan hati jika niat asal datang daripada hati yang ikhlas, dan akan membuatkan anda tidak kisah kepada hasil yang anda terima. Dan berbuat baik kerana sebab yang tidak betul boleh membuatkan anda berakhir dengan putus asa setiap masa. Ini akan menyebabkan kepahitan dalam hidup, keletihan, dan menyebabkan tekanan perasaan.


Kisah hitam Robert Downey Jr. sebelum bergelar Tony Stark

Siapa yang tidak mengenali aktor terkenal yang membawa watak sebagai Tony Stark dalam francais filem adiwira Marvel : Ironman. Beliau merupakan diantara pelakon Hollywood yang meraih pendapatan yang tinggi, iaitu 33juta dollar. Paling menarik. beliau ialah pelakon hollywood pertama yang menandatangani kontrak berjumlah 100juta dollar, sekaligus menjadikan ia kontrak termahal dalam sejarah perfileman, bukan saja di hollywood, malah di dunia.

Walaubagaimanapun, setiap kejayaan yang datang itu, terselit seribu kisah disebaliknya. Downey Jr. merupakan anak kepada pembikin filem underground Robert Downey Sr. dan ibunya Elsie, seorang pelakon di Greenwich Village, New York. Boleh dikatakan mereka keluarga bermasalah kerana ayahnya, Downey Sr. seorang penagih dadah yang sangat kuat dan selalu bertekak dengan ibunya pada setiap malam.

Seakan -akan ingin mewarisi sikapnya, Downey Sr. pernah mempelawa Downey Jr yang baru berusia 8 tahun untuk minum wine putih dan menghisap ganja bersama-sama. Ia adalah permulaan yang agak hitam untuk Downey Jr. ditambah perpisahan ibu-bapanya pada 1970, ketika beliau baru berusia 15 tahun. Downey Jr. kemudian mengikuti ayahnya ke California dan mendaftar sekolah menengah di sana.

Dalam tempoh empat tahun, beliau telah gagal dalam persekolahan dan kembali ke Manhattan untuk belajar lakonan. Beliau berjaya mendapat tempat dalam rancangan komedi televisyen Saturday Nite Live, seterusnya mencipta nama menerusi rancangan tersebut.

Beliau digosipkan dengan beberapa aktres terkenal termasuk   Marisa Tomei dan Jennifer Jason Leigh, namun hubungannya yang paling lama bertahan ialah dengan Sarah Jessica Parker, aktres yang menempa nama menerusi filem Sex And The City. Mereka mula menjalin hubungan di set pada 1984 ketika dalam penggambaran filem Firstborn.

Segala-galanya berubah pada 1991, apabila Downey Jr. mulai ketagihan dadah yang sangat teruk dan hubungan mereka mulai retak. Sarah mengambil keputusan meninggalkan beliau. Sehinggalah keadaan menjadi semakin keruh pada 1997, beliau dijatuhi hukuman jel selama 180 hari atas pelbagai jenayah keganasan. Dalam jel, Downey Jr. terlibat dalam pergaduhan dengan banduan yang lain. Beliau dipukul teruk oleh banduan sehingga rebah atas darahnya yang banyak.

Setelah gagal menghadiri ujian dadah yang ditetapkan mahkamah pada 1999, Downey Jr. telah ditahan dan sekali lagi dijatuhi hukuman jel kerana disahkan positif dadah, selama 12 bulan di California sebelum dibebaskan semula pada 2000.

Lebih menyedihkan, Deborah Falconer(isteri pertama beliau yang dikahwini pada 1992) telah mengambil keputusan meninggalkan Downey Jr. kerana malu dengan kelakuan suaminya. Tanpa wang dan keluarga, Downey Jr. sekadar mengambil upah membasuh pinggan dI penjara Los Angeles. Pendapatan yang diperoleh cuma 8 sen sejam. Lebih teruk, pihak kerajaan mengumumkan bahawa Downey Jr. telah jatuh bankrap.

Namun, segalanya seakan berubah apabila Mel Gibson memanggil beliau untuk memegang watak utama dalam filem The Singing Detective. Gibson walaubagaimanapun mengambil risiko menaja insurans Downey Jr., kerana dia disifatkan boleh membawa masalah.

Pada tahun yang sama juga beliau telah bertemu dengan Susan Levin, lalu melamarnya, Susan memberi syarat, dia tidak akan berkahwin dengan Downey Jr. jika dia tidak berhenti dari ketagihan dadah.Selepas dua tahun, Downey Jr. berjaya mengawal ketagihannya dan berhenti dari sebarang kegiatan dadah, lalu mereka berkahwin pada Ogos 2005.

Seolah-olah satu titik tolak yang telah menutup segala kisah silamnya, Downey Jr. telah mendapat tawaran untuk membawa watak sebagai Tony Stark dalam filem adiwira Ironman pada 2008. Ia mengubah kehidupan Downey Jr. secara total dan pergi kearah yang lebih baik.

Selebihnya tentang kehidupan Downey Jr. tidak perlu dijelaskan lagi. Namun apa yang diceritakan ialah sebagai teladan untuk kita ambil sebagai inspirasi. Ternyata peluang kedua itu masih wujud, walaupun kadang-kadang ia kelihatan seperti samar-samar.


Jangan Makan Halia Jika Ada 4 Masalah Kesihatan Ini Termasuk Wanita Hamil

Halia, sebagai yang diketahui umum, adalah herba yang sangat versatil. Ia boleh digunakan untuk tujuan memasak seperti ayam masak halia, dan juga untuk diminum yang dimasukkan ke dalam teh. Rasanya yang tersendiri sememangnya menambahkan rasa yang unik. Halia juga digunakan secara meluas dalam perubatan cina yang banyak menggunakan halia untuk membantu mengurangkan banyak masalah kesihatan.

Selain itu, ia juga digunakan sudah berabad lamanya dalam sektor kesihatan, terutama dalam perubatan cina. Halia terbukti dapat membantu meredakan tanda-tanda yang disebabkan oleh pelbagai masalah kesihatan, termasuklah mabuk, masalah penghadaman dan juga radang sendi. Ciri-ciri anti-keradangan semula jadi dan anti-oksida yang ada pada halia membuatkannya menjadi salah satu penyembuh semulajadi.

Walaupun halia mempunyai banyak kesan yang baik kepada kesihatan, namun ia boleh memberikan kesan negatif kepada seseorang yang mempunyai beberapa jenis masalah kesihatan tertentu ini. Oleh itu, jika anda mempunyai masalah kesihatan ini, anda tidak digalakkan memakan atau meminum apa-apa sumber yang mempunyai sumber halia.

Halia mengandungi banyak perangsang yang menyokong kesihatan otot dan membantu penghadaman. Jika anda mengandung, perangsangan ini mungkin akan menyebabkan kontraksi pramatang dan kelahiran pramatang. Penggunaannya tidak digalakkan lebih-lebih lagi di hujung-hujung kehamilan. Jumlah halia yang sedikit boleh membantu mengurangkan loya pada waktu pagi di awal kehamilan, tetapi anda perlu berjumpa dengan pakar terlebih dahulu untuk mengelakkan perkara yang tidak diingini.

Halia merangsang peredarah untuk meningkatkan pengaliran darah. Bagi mereka yang mempunyai masalah obesiti atau diabetis, halia sangat membantu memberi kesan positif. Namun, bagi mereka yang menghidap penyakit hemofilia, ia boleh memberikan kesan negatif. Hemofilia adalah masalah genetik yang disebabkan oleh kehilangan atau kerosakan faktor VIII iaitu pembekuan protin.

Tanpa protin ini, darah tidak dapat membeku dengan berkesan. Kecederaan kecil boleh mengakibatkan pendarahan yang teruk dan juga berkemungkinan menghadapi risiko kematian. Kebolehan halia untuk merangsang peredaran darah boleh meneutralkan kesan ubat, yang akan menyebabkan pendarahan yang teruk.

Jika anda sedang dalam pengambilan ubat-ubatan untuk penyakit tekanan darah tinggi atau diabetis, halia boleh memberikan kesan tidak baik kepada kondisi anda. Halia merangsang penipisan darah dan mengurangkan tekanan darah, yang mana bagus untuk badan, tetapi tidak bagi mereka yang mengambil ubat-ubatan ini.

Apabila halia bergabung dengan anticoagulants, beta-blockers atau ubat insulin, ia akan memberikan kesan buruk pada badan dengan mengurangkan kesan ubat-ubatan ini pada badan.

Jika anda mengalami masalah untuk menambahkan berat badan, elakkan untuk mengambil halia atau makanan tambahan yang mengandungi halia. Halia mempunyai serat yang tinggi, dan ia meningkatkan tahap pH pada perut dan merangsang enzim-enzim penghadaman. Ia boleh membantu pembakaran lemak dan juga mengurangkan keinginan untuk makan. Pengambilan teh halia atau makanan tambahan mengandungi halia akan membuatkan pengurangan berat badan, rambut gugur, ketidakstabilan kitaran haid dan juga jisim otot yang kurang kepada mereka yang sudah sememangnya kurang berat badan.

Jika anda mengalami salah satu daripada masalah-masalah ini tetapi mahu menambahkan rasa pedas dan garing pada makanan anda, terdapat beberapa pengganti halia yang anda boleh gunakan. Cuba guna lada benggala, lada merah, atau paprika untuk menambahkan rasa ekstra pada makanan anda. Selamat mencuba!


Grab vs Uber vs teksi: Kajian ini dedahkan tambang mana paling murah

Kalau dulu, ramai yang terpaksa beratur panjang dan tunggu lama semata-mata untuk mendapatkan perkhidmatan teksi. Terima kasih atas perkembangan teknologi serta kewujudan telefon pintar, segalanya kini berada di hujung jari anda untuk pergi ke mana sahaja. Seperti negara lain, Malaysia juga tidak ketinggalan memperkenalkan aplikasi pengangkutan Grab dan Uber.

Bagaimanapun, para pemandu teksi membantah kewujudan Grab dan Uber yang dikatakan menutup periuk nasi mereka. Hakikatnya, semakin ramai pengguna lebih gemar menggunakan aplikasi pengangkutan berbanding teksi kerana tambangnya yang lebih murah berserta promosi diskaun yang giat diadakan.

Oleh yang demikian, industri aplikasi pengangkutan ini dijangkakan berkembang pantas dalam beberapa tahun yang akan datang. Sebagai pengguna, sudah tentu anda mahukan servis pengangkutan yang bukan sahaja selesa tetapi menawarkan harga yang berpatutan.

Suatu kajian baru-baru ini telah dijalankan oleh laman web iPrice yang melibatkan negara-negara utama Asia Tenggara bagi mendedahkan servis pengangkutan mana satu menawarkan harga paling murah.

Kajian tersebut dilakukan terhadap dua syarikat gergasi aplikasi pengangkutan, Grab dan Uber, serta teksi tempatan berdasarkan pelbagai komponen dan bentuk harga.

Berdasarkan hasil kajian berkenaan, dapat disimpulkan bahawa servis aplikasi pengangkutan adalah lebih murah berbanding teksi di kesemua enam negara terlibat. Di negara kita, Uber menawarkan tambang paling murah untuk jarak perjalanan yang jauh (20km) manakala Grab pula sedikit murah untuk jarak perjalanan yang lebih dekat (5km).

Contohnya, ketika waktu biasa di pusat bandar dengan purata masa 16 minit perjalanan bagi jarak 5km, tambang dikenakan untuk Grab ialah sebanyak RM8 dan RM8.40 untuk Uber. Manakala caj bagi teksi biasa pula ialah RM10.20 bagi perjalanan yang sama. Sebaliknya, Uber lebih menjimatkan jika destinasi yang ingin ditujui anda jauh. Bagi perjalanan 20km, penumpang Uber dikenakan kos sebanyak RM22.70, manakala Grab sebanyak RM28.90 dan RM27.10 untuk teksi biasa.

Namun, di negara-negara lain, hanya satu aplikasi pengangkutan yang menawarkan kadar harga yang lebih unggul berbanding pesaing. Misalnya di Indonesia, Thailand dan Vietnam, Uber paling murah untuk perjalanan yang dekat dan jauh. Sementara itu, Grab dilihat sebagai pilihan yang lebih murah untuk jarak yang dekat atau jauh di negara Singapura dan FIlipina.


Tangan Terpaksa Dipotong Kerana Penyalahgunaan Synthol

Synthol adalah sejenis minyak yang dihasilkan sebagai bahan bantuan kepada ahli bina badan yang mempunyai genetik yang lemah, lebih-lebih lagi mereka yang tidak mempunyai otot-otot yang bulat. Ahli bina badan menggunakan synthol untuk membesarkan otot yang lemah dan yang kurang, daripada otot-otot lain, untuk mendapatkan tubuh badan yang lebih simetri. Namun, ahli bina badan professional menggunakannnya dengan cara yang betul dan penggunaannya dilakukan oleh mereka yang berpengalaman. Jika digunakan dengan cara yang betul, ia akan memberikan kesan yang baik dan tidak berbahaya.

Namun, bagi yang menggunakannya dengan tidak betul, ia akan memberikan kesan yang memudaratkan pada tubuh badan. Jika dilihat disini, lelaki ini menggunakan synthol untuk membesarkan di bahagian tangan, bahu, dan dada. Dia bukan sahaja kelihatan buruk dan pelik, malah mengundang bahaya.

Namun, pasti anda terfikir dan ingin tahu, kesan kepada kesihatan yang disebabkan oleh penggunaan synthol ini secara berlebihan. Hingga sekarang, ramai yang boleh memberitahu risiko kesihatan disebabkan penggunaan steroid, terima kasih kepada internet, boleh dikatakan semua orang menjadi pakar dalam "kesan buruk" penggunaan steroid, namun tidak banyak boleh beritahu kesan daripada synthol.

Romario Dos Santos Alves, atau dikenali sebagai "Hulk", telah menggunakan synthol secara berlebihan untuk beberapa tahun yang lalu, dan perubahan yang terjadi kepada tubuh badannya sangatlah mengejutkan. Oleh sebab penyalahgunaannya itu, doktor-doktor telah memberitahunya bahawa mereka perlu untuk memotong tangannya bagi membolehkan Romario kekal hidup.

"Saya masih ingat ketika doktor memberitahu saya yang mereka perlu memotong kedua-dua belah tangan saya. Kata mereka, semua yang ada dalam tangan saya, otot saya, adalah batu,"

Romario berkongsi pengalaman buruknya kerana mahukan orang ramai melihat keburukkan penyalahgunaan dadah steroid yang berlebihan, yang boleh meragut nyawanya. "Ia amatlah tidak berbaloi," kata Romario. "Jika anda menggunakannya sekali, anda pasti akan menggunakannya lagi. Ianya ketagih," tambahnya lagi.

Jadi, bagi mereka yang baru berjinak-jinak dalam bidang kesihatan dan bina badan, perlulah lebih berhati-hati dan bijak dalam membuat keputusan. Ianya melibatkan kesihatan yang diperlukan apabila di hari tua nanti dan tidak berbaloi untuk kelihatan berotot jika ianya boleh memudaratkan kesihatan dan masa depan. Namun, jika masih mahu menggunakannya, rujuklah kepada yang lebih berpengalaman, supaya mereka boleh membantu dan mengelakkan anda daripada membuat kesilapan yang perlu ditanggung sepanjang hayat.


Fakta mengenai jus merah (Myoglobin) dan Tips kenali daging organik

Kalau anda seorang peminat daging lembu, sudah tentunya anda sukakan steak! Di Malaysia terdapat banyak restoran-restoran yang menawarkan daging steak yang sangat sedap sehingga menjilat jari. Antaranya adalah Victoria station, Me'nate, dan banyak lagi. Dan bagi peminat steak, kadang-kadang mesti anda juga pernah masak steak sendiri, nak "test power" la katakan.

Jika anda membeli daging dari pasar ataupun supermarket, apabila anda sampai di rumah dan mengeluarkan daging tersebut dari plastik, pastinya anda akan perasan ada seolah-olah seperti jus merah dalam plastik tersebut. Anda mungkin sangkakan ianya adalah darah daripada daging itu. Kebanyakan daripada kita secara terus menganggap just merah itu adalah darah daging tersebut, tetapi ia sebenarnya tidak.

Kebanyakan darah yang mengalir dari daging mentah telah dibuang ketika pemprosesan. Jus-jus yang berwarna merah yang tinggal biasanya ada dalam tisu otot. Jadi, apakah sebenarnya jus merah yang anda lihat?

Jus merah tersebut adalah gabungan air dan protin yang dikenali sebaga myglobin. Fungsi myoglobin adalah untuk membantu menghantar oksigen kepada sel-sel otot. Myoglobin mempunyai warna yang sangat gelap. Semakin tinggi kandungan myoglobin pada daging, semakin gelap atau merah warna daging tersebut. Namun, jika anda sedang menyediakan daging ayam atau ikan, anda tak akan nampak jus merah tersebut kerana daging putih mengandungi myoglobin yang sangat rendah.

Tahap kandungan myoglobin menentukan sama ada daging tersebut akan berwarna merah, gelap atau putih. Otot-otot dalam daging merah biasanya digunakan untuk berdirim berjalan dan aktiviti-aktiviti lain. Otot-otot ini terdiri daripada otot "slow-twitch" yang digunakan untuk aktiviti gerak perlahan. Manakala daging berwarna putih seperti ikan atau ayam pula mempunyai otot-otot yang terdiri daripada otot "fast-twitch" yang diperlukan untuk melakukan aktiviti yang laju atau deras sahaja.

Apabila myoglobin terdedah kepada udara, ia akan berubah menjadi warna coklat. Ini dapat membantu anda untuk mengetahui kesegaran sesuatu daging itu. Daging yang berwarna merah biasanya lebih segar daripada daging yang berwarna coklat atau gelap.

Di Amerika Syarikat, US Food and Drug Administration (FDA) membenarkan penggunaan karbon dioksida sebagai bahan pengawet. Ia dilakukan dengan menggabungkan karbon dioksida kepada zarah atom myoglobin. Ini akan menyebabkan ia berwarna merah dan menghalangnya daripada berinteraksi dengan oksigen.

Jika anda suka makan daging, ia sangat penting untuk memastikan anda memilih daging yang betul dengan kesihatan anda. Jika haiwan-haiwan tersebut tidak diberikan rumput sebagai makanan, kemungkinan besar mereka diberi makan gandum-gandum dan dicucuk dengan antibiotik. Antibiotik dan gandum mengubah keseimbangan bakteria dan komposisi di dalam perut haiwan tersebut dan akan memberikan risiko yang berbahaya kepada kesihatan anda.

Daging yang diberi makan rumput dan bebas antibiotik dianggap organik. Ia juga cenderung untuk mempunyai kurang lemak, tinggi kandungan vitamin dan mineral, serta memiliki jumlah nisbah lemak omega-6 dan omega-3 yang lebih banyak. Apabila hendak memakan daging haiwan, anda lebih digalakkan untuk mengambil dari sumber organik atau daging yang disahkan sebagai "free-range". Dan bagi ikan pula ia lebih baik untuk memakan ikan yang ditangkap oleh nelayan atau dalam erti kata lain "ikan yang hidup meliar" bukannya yang diternak dan dibela di ladang.

Kebanyakan daging yang dijual di pasaraya berkemungkinan besar diternak dengan cara diberi makanan tertentu dan diberikan suntikan antibiotik. Jika ia tidak diternak sebegitu, ia akan dilabel pada bungkusan daging tersebut. Jadi, ketika anda membeli daging, selalu jadikan tabiat untuk menyemak label-label terlebih dahulu. Cara lain untuk memastikan daging anda bebas daripada antibiotik adalah dengan membeli dari penternak tempatan dan pasar pagi yang anda tahu dagingnya adalah organik dan bebas dari antibiotik.


Fahami Sistem AWAS dan KEJARA Yang Baru Diperkenalkan Oleh Kerajaan

Saban tahun, statistik kemalangan jalan raya semakin membimbangkan. Terdapat beberapa usaha yang dilakukan oleh kerajaan antaranya Ops Sikap dan pemasangan kamera AES.

Ops Sikap (Operasi Sikap) selalunya diadakan pada musim perayaan (Hari Raya, Tahun Baru Cina, Deepavali dan sebagainya) dimana kadar kemalangan semakin bertambah. Sementara itu, sistem AES (Automatik Enforcement System) pula adalah sistem pengesanan kesalahan menggunakan kamera dan buat masa ini ianya digunakan untuk merakam kesalahan memandu melebihi had laju melanggar lampu isyarat.

Setelah beberapa kali ditangguh, kerajaan telah mengumumkan bahawa sistem KEJARA dan AWAS akan mula dilaksanakan mulai 1 April 2017.

1. AWAS adalah akronim atau singkatan bagi Automatic Awareness Security System atau dalam bahasa Melayunya Sistem Keselamatan Kesedaran.

2. Sistem AWAS adalah gabungan antara sistem KEJARA dan AES yang sedia ada.

1. Sistem Pemberian Mata Demerit Kesalahan Jalan Raya atau KEJARA adalah sistem di mana setiap kesalahan jalan raya dilakukan oleh pemandu akan diberikan mata demerit.

2. Terdapat 3 peringkat. Untuk 20 mata dimerit pertama, pemandu akan diberi amaran. Untuk 20 mata berikutnya, lesen pemandu boleh digantung. Untuk 20 mata berikutnya (yang ketiga), lesen memandu boleh dibatalkan.

3. Walaubagaimanapun, mata demerit ini boleh berkurangan dengan sebab-sebab berikut:

Buat masa ini, hanya 2 kesalahan yang tertakluk dengan sistem ini iaitu memandu melebihi had laju dan melanggar lampu isyarat. Walaubagaimanapun, lebih banyak kesalah trafik dan jalan raya yang akan ditambah ke dalam sistem ini pada masa hadapan.

Di bawah kedua sistem ini juga, pemandu yang gagal menjelaskan saman tidak akan dibenarkan memperbaharui lesen. Di harapkan dengan pengenalan dua sistem baru ini dalam memberi kesedaran kepada pemandu agar lebih berhemah di jalan raya.